(Rapport Uffiċjali u Rivedut)

Il-ĦDAX-IL PARLAMENT

Laqgħa Nru. 127

It-Tlieta 24 ta' April, 2012

Stampat fl-Uffiċċju tal-Iskrivan

Prezz €2.50

IL-ĦDAX-IL PARLAMENT

Laqgħa Nru. 127

It-Tlieta 24 ta' April, 2012

Il-Kumitat iltaqa' fil-Palazz, il-Belt Valletta, fis-07:34 p.m

Il-Minuti tal-Laqgħa Nru. 126 li saret nhar it-Tlieta, 20 ta' Marzu, 2012 ġew ikkonfermati.

PREŻENTAZZJONI TAS-SURVEY "L-ISTUDENT GĦAWDXI U L-FUTUR TIEGĦU" MILL-gRUPP uNIVERSITARJI GĦAWDXIN

THE CHAIRMAN (Onor. Edwin Vassallo): Fil-laqgħa tal-lum, se jkollna l-preżentazzjoni tas-survey dwar 'L-istudent Għawdxi u l-futur tiegħu' li sar mill-Grupp Universitarji Għawdxin.

Din il-preżentazzjoni se ssir mis-Sur Ryan Mercieca, li huwa l-President ta' dan il-grupp.

Miegħu ġew ukoll diversi membri mill-istess grupp.

Jiena nibda biex ngħidilkom 'Prosit' u nirringrazzjakom talli ġejtu għal din il-laqgħa.

Nirringrazzja wkoll lid-Deputati Għawdxin li wrew l-interess sabiex din il-laqgħa magħkom tkun tista' isseħħ.

Din l-istedina ġiet min-naħa tal-membri Għawdxin, u l-Kumitat aċċetta tali stedina.

Tajjeb ngħid ukoll li b'din il-laqgħa se nkunu qegħdin nagħmlu żewġ laqgħat wara xulxin fuq iż-żgħażagħ Għawdxin.

Ikolli ngħid li jien ma kontx naf b'dan l-istudju, filwaqt li l-istudju ta' Dr Andrew Azzopardi intitolat "Young People in Gozo" ġie mqassam fil-Kamra.

Jien ma xtaqtx li joħroġ rapport bħal dak mingħajr ma jkollna l-preżentazzjoni tiegħu aktar mill-qrib mill-awturi tiegħu.

U allura, sussegwentement, se jkollna laqgħa fuq dak ir-rapport.

Mela llum se nibdew bil-laqgħa tagħkom.

Naturalment, jekk hemm xi ħadd minnkom li jixtieq jattendi għal-laqgħa li se jkollna ma' Dr Andrew Azzopardi, jista' jagħmel dan bil-qalb kollha, għax ma nsib l-ebda oġġezzjoni li tkunu preżenti hawnhekk.

Ngħaddu minnufih għall-preżentazzjoni, biex imbagħad wara jkunu jistgħu jsiru xi mistoqsijiet min-naħa tal-membri ta' dan il-Kumitat.

IS-SUR RYAN MERCIECA (President tal-Grupp Universitarji Għawdxin): L-ewwel nett, nixtieq ngħidilkom 'Grazzi' talli aċċettajtu l-istedina tagħna sabiex nippreżentawlkom dan is-survey.

Qabel nibda, nixtieq nagħmel nota żgħira fir-rigward tal-istess studju li għamel Dr Azzopardi.

Fil-fatt, bħala għaqda, aħna konna focus group f'dak l-istudju.

Id-differenza li hemm bejn dan l-istudju u l-istudju tagħna huwa li l-istudju tagħna jiffoka aktar fuq l-istudenti u jolqot mistoqsijiet li s-survey ta' Dr Azzopardi ma laqathomx.

Issa se ndur mal-ewwel għall-power point tas-survey li għandna quddiemna.

Fl-ewwel paġna tas-survey tistgħu taraw il-programm tal-konferenza li għamilna, fejn bdejna bil-quote "Become a student of change.

Din il-kwotazzjoni għamilniha biex inħeġġu lill-istudent għax huwa l-futur, u dak li jagħmel se jwasslu għal futur aħjar.

Dan huwa l-islogan il-ġdid li qegħdin nużaw aħna u li jirreferi għall-bidla li student Għawdxi jkollu jgħaddi minnha minn meta jibda jistudja f'Malta.

Fit-tieni paġna, nsibu ftit informazzjoni dwar il-GUG, li din is-sena tagħlaq 25 sena mit-twaqqif tagħha.

L-istudenti Għawdxin jammontaw għal 10% mill-istudenti li hemm fl-Università.

Madankollu dan is-survey ma sarx biss fost l-istudenti tal-Università, imma sar ukoll mal-istudenti tal-MCAST u tal-ITS, jiġifieri mal-istudenti Għawdxin kollha li qed jistudjaw f'Malta.

Is-survey kien maqsum f'ħames sezzjonijiet.

THE CHAIRMAN: Kemm hu n-numru attwali tal-istudenti Għawdxin f'Malta?

IS-SUR RYAN MERCIECA: In-numru ta' studenti Għawdxin f'Malta huwa ta' 1,237.

THE CHAIRMAN: U fl-Università biss kemm hemm studenti?

IS-SUR RYAN MERCIECA: Bejn wieħed u ieħor, hemm madwar 1,032 student.

F'dan is-survey ipparteċipaw 405 studenti li jammontaw għal 38% tal-istudenti Għawdxin kollha li jistudjaw Malta.

Is-survey kien miftuħ għal ħames ġimgħat, u kien aċċessibbli mill-website u l-Facebook page tal-GUG.

Dan is-survey seta' jimtela biss online, u aħna bagħatna avviż dwar is-survey lill-istudenti permezz tal-email.

Hawnhekk qed taraw il-website li ntużat biex isir dan is-survey, liema website tintuża minn diversi kumpaniji internazzjonali.

Ir-ratio tal-istudenti kien ta' 42% irġiel u ta' 58% nisa, li huwa l-istess ratio li tirrifletti 6:4 tal-ammont ta' kif qegħdin, jiġifieri li hemm aktar nisa milli rġiel.

L-età medja ta' dawk li rrispondew għas-survey kienet ta' 20 sena.

Issa se nibda bl-ewwel sezzjoni tas-survey li tittratta l-kors.

Fl-ewwel mistoqsija, staqsejnihom jekk hux minn dejjem kellhom ix-xewqa li jistudjaw fl-Università ta' Malta, MCAST jew ITS.

90% ta' dawk li wieġbu qalu li iva huma dejjem kellhom din ix-xewqa, filwaqt li 10% qalu le.

Meta staqsejnihom jekk humiex kuntenti bl-għażla tagħhom, kien hemm 95% li qalulna iva.

Meta staqsejnihom kif iħossu li hi l-ħidma fi ħdan l-istess fakultà jew istituzzjoni tagħhom, 68% qalu li hi tajba, 4% qalu li hi ħażina u 28% qalu li huma indeċiżi.

THE CHAIRMAN: Sur Mercieca, qabel tkompli bl-ispjega tiegħek, nixtieq ngħidilkom li dawn il-laqgħat qed ikunu trasmessi live fuq l-internet, u allura l-ġurnalisti jistgħu jkunu qegħdin isegwu mill-inews rooms tagħhom.

Għalhekk nixtieq li, qabel tkompli tagħti ftit tal-ħjiel dwar dan is-survey, nistaqsik jekk ir-riżultati tiegħu hux qegħdin online biex dak li jkun ikun jista' jirrikorri għalih b'mod immedjat.

Qed nistaqsik dan biex, jekk ikun hemm xi ġurnalist li qed isegwi u ma jkunx qed jifhem dak li qed tispjegaw, ikun jista' jagħmel riferenza għas-survey.

IS-SUR RYAN MERCIECA: Min jixtieq li jkollu kopja ta' dan is-survey jista' jidħol fil-website tagħna .

Hemmhekk isib formola, jimliha u mbagħad aħna nibagħtulu kopja tas-survey.

Mela ħalli nkompli bl-ispjegazzjoni ta' dan is-survey.

Staqsejna lill-istudenti jekk jafux x'inhuma s-servizzi li toffri l-Università ta' Għawdex, u 33% biss qalu li jafu x'inhuma, filwaqt li l-maġġoranza qalu li ma jafux.

Għall-mistoqsija fuq jekk qattx irrikorrew għas-servizzi li toffri l-Università ta' Għawdex, kien hemm 82% li qalulna li qatt ma wżaw dawn is-servizzi, filwaqt li 18% qalu li wżawhom.

Jekk jafux li hemm apparat tal-video conferencing fl-Università ta' Għawdex, kien hemm 37% li qalu li jafu, filwaqt li 63% qalu li ma jafux.

Għall-mistoqsija fuq jekk jużawx l-iStudents Advisory Services li jiġi offrut fl-Università ta' Għawdex, kien hemm 62% li qalu li ma wżawhx, filwaqt li 38% qalu li wżawh.

Għall-mistoqsija jekk iħossux li bħala lectures huma skedati tajjeb, kien hemm 56% li qalu iva u 44% qalu le.

Staqsejnihom jekk iħossux li fil-lectures ikun hemm element ta' partiġġjaniżmu, u 39% qalu iva, filwaqt li 61% qalu le.

Għall-mistoqsija fuq jekk iħossux li fil-lectures jingħataw ċans sabiex jesprimu l-opinjoni tagħhom, 83% qalu iva, 12% qalu le, filwaqt li 5% qalu li l-opinjoni tagħhom titwaqqa' għaċ-ċajt.

Meta staqsejnihom jekk jafux min huma l-istudenti li jirrappreżentaw il-Fakultà jew l-Istituzzjoni tagħhom, 43% qalu iva u 57% qalu le.

Jekk iħossux li hemm biżżejjed ħin allokat għall-istudenti sabiex jiġu assistiti mis-segretarji tal-istess Fakultà jew Istituzzjoni, 41% qalu iva, 9% qalu le, 18% qalu li l-ħin huwa inkonvenjenti u 32% qalu li hemm bżonn li jkun hemm aktar ħin.

THE CHAIRMAN: Intom qegħdin titkellmu fuq l-Università ta' Malta fejn qegħdin tagħmlu l-korsijiet tagħkom, hux hekk?

Qed nistaqsik għax f'ħin minnhom issemmiet l-Università ta' Għawdex.

Aħna qegħdin nitkellmu fuq is-servizzi u l-lectures fl-Università ta' Malta fejn qegħdin jattendu studenti Għawdxin.

JUSTYNE CARUANA: Hawnhekk aħna qegħdin nitkellmu fuq l-istudenti Għawdxin li jistudjaw Malta.

Dawk l-istudenti Għawdxin li jistudjaw Għawdex mhumiex parti minn dan is-survey, u dawk l-istudenti m'għandhomx daqshekk problemi li se jiġu ttrattati hawnhekk.

F'dan is-survey qed naraw dak li qed jgħidu studenti Għawdxin li jgħixu u jistudjaw Malta.

IS-SUR RYAN MERCIECA: Għall-mistoqsija jekk jixtiequx li l-eżamijiet isiru Għawdex, rajna maġġoranza ta' 87% li qalu iva u 13% li qalu le.

Għall-mistoqsija fuq jekk iħossux li hemm żvantaġġi bejn studenti Għawdxin u studenti Maltin meta jiġu għall-eżamijiet, 64% qalu iva u 36% qalu le.

Staqsejnihom fejn joqogħdu waqt l-eżamijiet, u għal din il-mistoqsija 67% qalu li joqogħdu Malta, filwaqt li 33% qalu li joqogħdu Għawdex.

(Naturalment dawk it-33% ikollhom jaqsmu Malta filgħodu biex jagħmlu l-eżamijiet tagħhom.)

Għall-mistoqsija jekk jaħsbux li l-fatt li huma mhumiex residenti Maltin jaffettwax ir-riżultati tagħhom, 56% qalu li ma jaffetwahomx u 44% qalu li jaffetwahom.

Staqsejnihom jekk fis-sajf ikollhomx għalfejn imorru l-Università, l-MCAST jew l-ITS bħala parti mill-kors tagħhom, u 40% qalu li iva jkollhom jitilgħu Malta, filwaqt li 60% qalu le.

Għall-mistoqsija fuq jekk sofrewx xi tip ta' diskriminazzjoni mill-istaff jew mill-istudenti jew mill-għalliema, 48% qalu li jħossu li hemm xi tip ta' diskriminazzjoni, filwaqt li 52% qalu li le.

THE CHAIRMAN: Diskriminazzjoni għax huma Għawdxin?

IS-SUR RYAN MERCIECA: Iva għalhekk.

Imbagħad staqsejnihom jekk kellhomx għalfejn jixtru laptop minħabba l-kors tagħhom, u 93% qalu li iva, filwaqt li 7% qalu li le.

Għall-mistoqsija fejn jixtiequ jaħdmu ladarba jiggradwaw, 15% qalu li jixtiequ jaħdmu Malta, 46% qalu Għawdex, 14% barra minn Malta u 25% ma tagħmilx differenza fejn jaħdmu.

Għall-mistoqsija jekk, dment li jixtiequ jaħdmu Għawdex, jaħsbux li huwa possibbli li jsibu xogħol Għawdex, 66% qalu le, 24% qalu iva, filwaqt li 10% qalu li m'hemmx min jaħdem biex ikollhom din l-opportunità.

It-tieni sezzjoni ta' dan is-survey għandha x'taqsam mat-trasport.

Għall-mistoqsija x'jużaw biex jaqbdu l-vapur mill-Imġarr, kien hemm 38% li qalulna li huma jużaw it-trasport pubbliku, filwaqt li 62% qalu li jużaw trasport privat.

U mbagħad, għall-mistoqsija x'jużaw bħala trasport mill-Imġarr għad-dar, kien hemm 26% li qalulna li jużaw it-trasport pubbliku, filwaqt li 73% qalu li jużaw it-trasport privat.

Kif iħossu li huwa t-trasport pubbliku f'Malta, kien hemm 68% li qalu li huwa medju, 18% qalu li huwa ħażin, filwaqt li 14% qalu li huwa tajjeb.

Għall-mistoqsija x'jużaw bħala trasport biex jivvjaġġaw f'Malta, kien hemm 77% li qalulna li jużaw it-trasport pubbliku, filwaqt li 23% jużaw it-trasport personali.

Għall-mistoqsija fuq jekk ir-riforma tat-trasport pubbliku tejbitx is-servizz fir-rotta għall-Imsida, kien hemm 28% biss li qalu li kien hemm titjib.

Imbagħad kien hemm 5% li qalu li ma kienx hemm titjib, 58% qalu li baqa' aktar x'isir u 9% qalu li r-rotta marret lura.

Meta staqsejnihom jekk jaqsmux kuljum biex imorru l-Università, l-MCAST jew l-ITS, 90% qalu li ma jaqsmux kuljum, filwaqt li 10% qalu li joqogħdu jaqsmu kuljum.

THE CHAIRMAN: Jiġifieri 90% qed jgħidu li jorqdu Malta?

IS-SUR RYAN MERCIECA: Eżatt.

Issa aktar tard se naraw kemm iqattgħu ġranet f'Malta.

JUSTYNE CARUANA: Le, 10% tal-400 li rrispondew is-survey ...

IS-SUR RYAN MERCIECA: Għall-mistoqsija fi x'ħin ġeneralment jaqbdu l-vapur jekk jinżlu Malta nhar ta' Ħadd, kien hemm 3% li qalu li jitilgħu qabel it-3.00 p.m., 38% li qalu jitilgħu bejn it-3.00 p.m. u s-6.00 p.m., u 59% li qalu wara s-6.00 p.m.

Staqsejnihom jekk jaħsbux li jkun hemm biżżejjed xarabanks x'ħin jaslu ċ-Ċirkewwa, u 33% qalu li jkun hemm, filwaqt li 67% qalu li ma jkunx hemm biżżejjed.

Meta staqsejnihom jekk jinżlu Malta t-Tnejn filgħodu, fi x'ħin ġeneralment jaqbdu l-vapur, kien hemm 44% li qalu li jaqbdu l-vapur qabel is-6.45 a.m., 48% bejn is-6.45 a.m. u d-9.00 a.m., filwaqt li 8% wara d-9.00 a.m.

Fuq jekk jaħsbux li xarabank waħda kull siegħa hijiex biżżejjed għalihom, kien hemm 84% li qalu li mhijiex biżżejjed, filwaqt li 16% qalu li biżżejjed.

Staqsejnihom jekk jużaw ir-rotta X1, li hija r-rotta li tgħaddi mill-Università u tieqaf iċ-Ċirkewwa, ikunx hemm Għawdxin biss fuqha.

U għal din il-mistoqsija, kien hemm 92% li qalu le, filwaqt li 8% qalu iva.

JUSTYNE CARUANA: Issa se tinbidel l-X1 hux hekk?

IS-SUR RYAN MERCIECA: Għadna ma rajniex as such kif se tolqot lill-istudenti …

JUSTYNE CARUANA: Fil-preżent nafu kif aħna, imma jekk fil-ġejjieni se nkunu agħar milli aħna, rridu nilqgħu għal dawn l-affarijiet minn issa.

THE CHAIRMAN: Dawn il-mistoqsijiet fuq dak li għandna fil-preżent.

IS-SUR RYAN MERCIECA: L-ideali hu - kif ilna nipproponu għal dawn l-aħħar xhur - li jkun hemm rotta kif kienet qabel, u ċioè li titlaq mill-Università.

Qabel kienet ir-rotta 450.

Għax ir-rotta trid tkun ukoll in sync mal-vapur.

(Interruzzjonijiet) Bħala għaqda konna għamilna wkoll rapport fejn irriżulta li din ir-rotta ma kenitx qiegħda tolqot biss lill-istudenti imma anke lill-Għawdxin li jkollhom bżonn imorru l-isptar, kemm bħala ħaddiema u kemm bħala pazjenti.

Meta staqsejnihom jekk kienx hemm drabi fejn tilfu tal-linja minħabba l-fatt li jkun hemm studenti Maltin jew barranin fuqha, kellna 43% li qalu le, filwaqt li 57% qalu iva li ġieli tilfuha minħabba din ir-raġuni.

Għall-mistoqsija jekk qattx xi darba tilfu l-vapur għal ftit tal-ħin, kien hemm 2% li qalu li qatt ma kienu tilfuh, 32% qalu li tilfuh xi darba jew tnejn, u 66% li qalu li tilfuh regolarment.

Staqsejna jekk jaħsbux li l-iskedi tal-Gozo Channel humiex imqassmin tajjeb, kien hemm 53% li qalu iva, filwaqt li 47% qalu le.

Jekk humiex sodisfatti bis-servizz li qed toffri l-Gozo Channel, kien hemm 59% li qalu li huma sodisfatti, filwaqt li 41% qalu li mhumiex.Hawnhekk staqsejna fuq xi proposti ġodda li aħna naħsbu li jistgħu jtejbu s-servizz.

Staqsejna jekk għandux ikun hemm students' fare sabiex jintuża għas-servizzi tal-Gozo Channel – dan ikun jgħodd kemm għal studenti Għawdxin, kif ukoll għal studenti Maltin – u għal din il-mistoqsija kien hemm 88% li qalu iva u 12% li qalu le.

X'inhu l-ħsieb ta' din il-mistoqsija?

Peress li meta l-istudenti Għawdxin ikunu qed jistudjaw Malta, se jagħmlu ħbieb Maltin, u permezz ta' din l-iskema jkunu jistgħu jħeġġu lil sħabhom sabiex fi tmiem il-ġimgħa jitilgħu Għawdex, u b'hekk l-idea li Għawdex huwa post tax-xjuħ tibda tinqata'.

Il-fatt li student Malti jkollu jħallas daqs ħaddiem biex jitla' Għawdex, jiġifieri €4.65, qiegħda titfgħu ftit lura.

(Interruzzjonijiet)

Għall-mistoqsija fuq jekk għandux ikun hemm skema għal dawk li jużaw il-vapur ta' kuljum, 94% qalu li iva, filwaqt li 6% qalu le.

Fuq jekk għandux ikun hemm priority boarding għall-Għawdxin kollha, 76% qalu iva, filwaqt li 24% qalu le.

Fuq jekk jaqblux li jkun hemm servizz iktar frekwenti li jgħaqqad lill-Imġarr ma' Sa Maison, l-Imsida, 80% qalu iva u 20% qalu le.

(Qegħdin ngħidu l-Imsida ħalli tkun viċin kemm għall-istudenti u kemm għall-ħaddiema għax, kif nafu, Sa Maison huwa bejn il-Belt u l-Università.)

JUSTYNE CARUANA: Intom ilħaqtuh il-catamaran?

JUSTYNE CARUANA: Fi żmieni, l-catamaran kien jagħmel vjaġġ li jitlaq fis-6.00 a.m., u fis-7.00 a.m. kien jasal Sa Maison.

Ovvjament, meta qed tgħid li tasal fis-7.00 a.m., se tiffranka ħafna ħin.

Il-Ġimgħa kien jagħmel żewġ vjaġġi, wieħed fis-2.00 p.m. u ieħor fis-6.00 p.m..

U allura meta qed titkellmu fuq il-vjaġġi minn Sa Maison, qiegħda nissoponi li xi ħaġa hekk qed tgħid.

IS-SUR RYAN MERCIECA: As such aħna ma dħalniex fid-dettall ta' kif għandu jsir il-vjaġġ fil-mistoqsija.

Aħna staqsejna biss jekk għandux ikun hemm link …

JUSTYNE CARUANA: Bil-catamaran ma tistax tmur bil-karozza tiegħek.

Imma ejja ngħidu s-servizz tal-Gozo Channel.

Pereżempju, il-vjaġġ tal-cargo qed isir bil-lejl.

Intom qegħdin taħsbu fuq xi ħaġa li ssir ta' kuljum?

IS-SUR RYAN MERCIECA: Pereżempju, il-vjaġġ tal-cargo jkun mimli trakkijiet u jkun vojt min-nies.

Jekk, għall-argument, dan il-vjaġġ jitlaq wara nofsinhar, jista' jitlaq f'ħin li jkunu jistgħu jilħquh ukoll l-istudenti.

THE CHAIRMAN: L-importanti għalikom hu li jitjieb is-servizz.

JUSTYNE CARUANA: Dawn issa qed imorru oltre minn hekk!

Is-servizz li qed tirreferi għalih inti huwa miċ-Ċirkewwa, imma dawn issa qed jgħidu li s-servizz jitlaq minn Sa Maison.

U s-servizz li hemm bħalissa minn Sa Maison huwa għall-cargo.

Issa jekk ikun hemm xi merkanzija perikoluża, l-ewwel nett ma jħalluhomx jitilgħu u, apparti minn hekk, dan il-vjaġġ mhuwiex fiss.

U jsir anke bil-lejl meta l-istudenti m'għandhomx bżonnu!

Li qed nistaqsi hu fuq jekk iddiskutewx dawn l-affarijiet, u l-esiġenzi li għandhom bżonn.

IS-SUR RYAN MERCIECA: Li jkun hemm xi tip ta' catamaran jew fast boat li tgħaqqad l-Imġarr Għawdex ma' Sa Maison, l-Imsida, naħseb li tkun l-ideali.

JUSTYNE CARUANA: Kellu jinxtara vapur żgħir għal dawn l-affarijiet, imma mbagħad il-fondi ntużaw għal xi ħaġa oħra.

U allura, fil-futur qarib, m'iniex nara li se jkun hemm xi ħaġa oħra.

Għaldaqstant, irid ikun is-servizz tal-Gozo Channel …

IS-SUR RYAN MERCIECA: Dan l-aħħar kien hemm min qal li s-servizz tal-Gozo Channel għandu bżonn jiddiversifika fih innifsu.

U allura dan jista' ikun l-ewwel pass fid-diversifikazzjoni tal-Gozo Channel.

THE CHAIRMAN: Jien naħseb li r-risposti ta' dan l-istħarriġ, filwaqt li saru minn studenti għall- istudenti, huwa sinifikanti ħafna fir-rigward tal-ħaddiema Għawdxin li diġa' qegħdin jaħdmu Malta.

Jiena r-riżultat ta' dan il-kwestjonarju qed nieħdu lil hinn mill-ħtiġijiet tal-istudenti, u qed nieħdu fil-kuntest ta' kull min jista' ikun Għawdxi.

Għalija, dan huwa an eye opener ta' x'inhuma l-ħtiġijiet u kif nistgħu intejbu dak li diġa' għandna eżistenti llum.

JUSTYNE CARUANA: Igawdu huma u kull min jutilizza s-servizz, speċjalment dawk li ġejjin u sejrin ta' kuljum.

THE CHAIRMAN: Mela jien għandi proposta u se nressaqha 'l quddiem.

CARMELO ABELA: Bħala għaqda ltqajtu ma' min imexxi l-Gozo Channel?

IS-SUR RYAN MERCIECA: Biex inkun onest ikolli ngħid li dakinhar kien ġie għall-konferenza li għamilna.

Imbagħad, jien stidintu pubblikament biex niltaqa' miegħu.

Wara l-konferenza kellimtu u tlabtu l-mobile number, imma qalli li kienu se jkellmuni mill-uffiċċju.

Għaddew tliet ġimgħat, imma għadni ma rċevejt l-ebda tip ta' risposta.

JUSTYNE CARUANA: Allura għax ma taqbżuhomx u tagħmlu appuntament mal-Ministru responsabbli mill-Gozo Channel?

THE CHAIRMAN: Mela ħalli ngħidlek x'nagħmlu.

Ejjew naraw meta nistgħu nerġgħu niltaqgħu fix-xahar ta' Mejju.

Araw intom meta tistgħu bħala ġurnata u anke bħala ħin.

(Interruzzjonijiet) Ippermettili ftit, Onorevoli.

Ma nistgħux ingawdu mingħajr sagrifiċċju!

Mela, mingħajr ma nippreġudikaw l-eżamijiet tagħkom – u lanqas hemm għalfejn li terġgħu tiġu kollha flimkien – imma ejjew norganizzaw laqgħa oħra fejn terġa' issir preżentazzjoni fuq dan is-survey u nistiednu numru ta' rappreżentanti.

U allura nistgħu nistiednu rappreżentanti minn Transport Malta, mill-Gozo Channel, mill-Università, - dejjem min jogħġbu jattendi - mill-Ministeru għal Għawdex, mill-Ministeru tal-Edukazzjoni, mill-Uffiċċju tal-Prim Ministru u minn xi rappreżentanti oħra li intom tistgħu taħsbu li għandhom ikunu magħna għal din il-laqgħa.

Mela aħna noħolqulkom l-udjenza u intom tiġu hawnhekk biex tagħmlu din il-preżentazzjoni.

Tajjeb hekk?

Din hija xi ħaġa li rridu naħdmuha flimkien biex inkunu ċerti li se noħolqulkom l-udjenza.

B'hekk dan il-kwestjonarju jkun hemm firxa iktar wiesgħa tar-riżultati tiegħu.

JUSTYNE CARUANA: Dawn soluzzjonijiet iridu!

THE CHAIRMAN: Iva, imma biex jingħataw is-soluzzjonijiet l-ewwel irridu niffaċċjaw ....

JUSTYNE CARUANA: U inti taħseb li din l-ewwel darba li dawn l-affarijiet qajjimnihom?!

Jekk iddur dawra d-debates, kemm tiegħi u kemm tal-Onor.

Frederick Azzopardi, tkun taf.

Ma nafx kemm-il mistoqsija parlamentari għamilna fuq dawn l-affarijiet.

Dawn l-affarijiet ilhom jitilgħu fuq l-aġenda u issa dawn in-nies soluzzjonijiet iridu.

THE CHAIRMAN: Għandek raġun!

U qiegħed nifhimkom.

Imma ħbieb tiegħi, dawn is-sinjuri diġà m'għandhomx ħafna fiduċja fil-politiċi...

JUSTYNE CARUANA: X'għandu x'jaqsam?!

(Interruzzjonijiet) X'affarijiet dawn!

THE CHAIRMAN: Jien ngħinhom irrid ukoll.

Ippermettili, Onorevoli, ħalli nispiċċa l-ħsieb tiegħi.

Jien qed nipprova noffri opportunità fejn aħna noħolqu dibattitu bħalma ġieli ħloqna f'setturi oħra.

Mela noħolqu platform fejn intom tiġu mistiedna hawnhekk u jkollkom l-udjenza.

Xi kultant in-nies jiġu għax inkunu stedinnihom aħna.

THE CHAIRMAN: Mela aħna qegħdin nitkellmu f'isimkom.

Issa jekk ma taqblux ma' dak li qed ngħid, nirtira s-suġġeriment tiegħi.

CARMELO ABELA: Sur President, ma' dak li qed tgħid inti, nixtieq inżid biċċa oħra.

Dan l-istħarriġ diġà huwa pubbliku, u allura bħala Kumitat għandna nieħdu l-iżbriga - naturalment bil-permess ta' sħabna l-istudenti – li nibagħtu tali stħarriġ lil dik il-lista ta' rappreżentanti li semmejna ftit qabel, ħalli meta nerġgħu niddiskutu dan is-suġġett, jiġu hawnhekk mhux biex jisimgħu, imma biex jagħtu l-feedback tagħhom fuq dan l-istħarriġ.

Jekk ma jifhmux xi ħaġa minn dan l-istħarriġ, sħabna hawnhekk ikunu jistgħu jispjegawlhom aktar.

Allura meta jiġu hawnhekk, ikunu jafu fuqhiex se jitkellmu u jiġu b'xi tip ta' soluzzjoni.

Kif qalet l-Onor.

Justyne Caruana, dawn ma faqqsux il-bieraħ!

THE CHAIRMAN: M'għandix problema.

Nagħmluha bħalma għamilna f'sezzjonijiet oħra fejn inġibu l-awtoritajiet konċernati ħalli jirrispondu.

JUSTYNE CARUANA: Dawn huma l-istess problemi li konna niffaċċjaw aħna meta konna studenti!

Id-differenza hi li dawn l-istudenti llum jinsabu aktar frustrati milli kont jien u milli kienu ta' qabli, għax suppost li llum l-affarijiet imxew 'il quddiem!

Issa dawn l-awtoritajiet li semmejtu kollha jafuhom dawn l-affarijiet.

Fil-fatt, meta saret il-preżentazzjoni, kien hemm ħafna mir-rappreżentanti tal-entitajiet li semmejt inti, Sur President.

Jien għalhekk ridt li dawn l-istudenti jiġu hawn illum biex jagħmlu l-preżentazzjoni tagħhom f'dan il-Kumitat.

L-ewwel nett, dan il-Kumitat dejjem serva bħala platform minn fejn ċerti kwestjonijiet jitilgħu 'l fuq u biex jinħoloq l-għarfien, għax hawnhekk mhux qegħdin nitkellmu fuq sempliċi minority group, imma qed nitkellmu fuq sezzjoni importanti tas-soċjetà.

U dan il-Kumitat irid jaqbeż għad-drittijiet ta' min għandu bżonn, fosthom tal-istudenti Għawdxin.

THE CHAIRMAN: M'għandnix oġġezzjoni!

(Interruzzjonijiet)

JUSTYNE CARUANA: Aħna meta kellna xi kwestjoni, dejjem ħriġna rapport bir-rakkomandazzjonijiet.

Issa f'dan l-istadju, ir-rapport u r-rakkomandazzjonijiet diġà qegħdin hawnhekk għax għamluhom minn jeddhom dawn l-istudenti.

Ma qabbadna lil ħadd u ma ħallasniex ċenteżmu wieħed!

IS-SUR RYAN MERCIECA: Aħna għandna rapporti aktar dettaljati f'idejna.

JUSTYNE CARUANA: U l-pass li jmiss hu li jkollna s-soluzzjonijiet għall-problemi li hawn hawnhekk!

THE CHAIRMAN: Li rrid inkun naf jien mingħandkom hu meta hi l-aħjar ġurnata biex nerġgħu niltaqgħu u l-ħin.

IS-SUR RYAN MERCIECA: L-aħjar qabel Ġunju.

THE CHAIRMAN: Mela nistgħu nagħmluha għat-tieni jew għat-tielet ġimgħa ta' Mejju.

Sibulna l-aħjar ġurnata u dan il-Kumitat, permezz tal-uffiċjali tiegħu, joħolqulkom il-platform għas-soluzzjonijiet.

JUSTYNE CARUANA: Eżatt!

Soluzzjonijiet mhux diskussjonijiet!

THE CHAIRMAN: L-ewwel iridu jsiru d-diskussjonijiet biex ikollna s-soluzzjonijiet.

(Interruzzjonijiet) Qattusa għaġġelija, frieħ għomja tagħmel!

JUSTYNE CARUANA: Se tgħidilhom għandkom raġun!

(Interruzzjonijiet) Aħna rridu l-frieħ, u l-frieħ irriduhom jagħmlu l-frieħ!

Sur Mercieca, tista' tkompli bl-ispjegazzjoni tiegħek.

IS-SUR RYAN MERCIECA: L-ewwelnett nixtieq nirringrazzjak tal-opportunità li tajtuna u aħna din żgur se nilqgħuha.

Imma ħalli nagħtik ħarsa ġenerali ta' dak li għamilna aħna.

Bħala grupp konna tlabna biex niltaqgħu mar-Rettur tal-Università, imma bqajna bla risposta.

Iltqajna mal-Ministru Dolores Cristina, u tkellimna dwar dawn il-problemi.

Tlabniha biex tirranġalna appuntament mar-Rettur, imma bqajna bla risposta!

Bagħatna lill-kumpanija tal-Arriva u bqajna wkoll bla risposta!

THE CHAIRMAN: Aħna se nġibulkom in-nies hawnhekk.

IS-SUR RYAN MERCIECA: Tlabna lill-Ministru Giovanna Debono li kellha tirranġalna ħalli nagħmlu laqgħa, imma bqajna b'xejn ukoll.

Issa ħalli nkompli bl-ispjegazzjoni tiegħi, fejn wasalna għat-tielet sezzjoni ta' dan is-survey li għandha x'taqsam mal-akkomodazzjoni u nefqa.

Għall-mistoqsija fuq jekk waqt l-istudju tagħhom joqgħodux Malta, 89% qalu li iva, filwaqt li 11% qalu le.

Imbagħad staqsejnihom sabiex min jgħid li ma joqgħodx Malta, x'ikunu r-raġunijiet tiegħu, u għal din il-mistoqsija 28% qalu minħabba raġunijiet familjari, 15% minħabba flus, 10% minħabba xogħol u 47% minħabba raġunijiet oħra.

Staqsejnihom ukoll jekk l-appartament li joqgħodu fih huwiex tal-privat jew tal-familja, u 68% qalu li huwa tal-privat, filwaqt li 32% qalu li huwa tal-familja.

Staqsejnihom jekk kienx diffiċli għalihom biex isibu appartament, u 62% qalulna li ma kienx diffiċli, filwaqt li 38% qalu li kien diffiċli għalihom.

Għall-mistoqsija fuq jekk użawx is-servizz online li toffri l-GUG - fejn hemmhekk ikun hemm lista ta' akkomodazzjonijiet - 77% qalu iva, filwaqt li 23% qalu le.

Staqsejna kemm–il ġurnata fil-ġimgħa joqogħdu Malta, u 2% qalu li joqogħdu ġurnata, 2% jumejn, 6% tliet ijiem, 14% erbat ijiem, 68% ħamest ijiem, filwaqt li 8% sitt ijiem.

Għall-mistoqsija fuq jekk il-kera jħallsuhiex għal disa' xhur jew għal sena sħiħa, kien hemm 69% li qalu li ħallsuha għal disa' xhur - minn Ottubru sa Mejju – filwaqt li 31% qalu li jħallsuha għal sena sħiħa.

JUSTYNE CARUANA: Imma mbagħad, jekk iħallsuha għal disa' xhur, ifisser li jkollhom jivvakaw il-post għas-sajf u jridu jfittxu appartament ieħor?

(Interruzzjonijiet) Imbagħad, kemm iħallsu kera fix-xahar.

41% qalu li jħallsu iktar minn €100, 4% qalu li jħallsu inqas minn €80.

Imbagħad għandna 55% li jħallsu bejn €80 u €100.

Imbagħad, jingħatax irċevuta tal-VAT tal-kera li jħallsu.

72% qalu li le, 28% iva.

Hemmhekk qed naraw maġġoranza ta' 78% li joqogħdu l-Imsida, l-Gżira 5%, Ta' Xbiex ma joqgħod ħadd, u 17% postijiet oħrajn, fosthom is-Swatar u l-Pietà.

Kemm il-persuna toqgħod fl-appartament?

Qed naraw li 9% biss joqogħdu waħedhom, 19% joqogħdu tnejn min-nies, u 19% oħra joqogħdu tlieta minn nies fl-appartament.

34% joqogħdu erba' persuni, 14% joqogħdu ħames persuni, 3% joqogħdu sitt persuni, u 2% joqogħdu seba' persuni fl-appartament.

JUSTYNE CARUANA: Apparti d-dawl u l-ilma, kif ukoll l-ikel u t-trasport.

IS-SUR RYAN MERCIECA: Eżatt.

Dawn kollha se nsemmihom.

Għall-mistoqsija fuq jekk għandux ikun hemm liġijiet li jħarsu lill-istudenti li jikru mingħand il-privat, kien hemm 89% li qalu iva, filwaqt li 11% qalu le.

(Jekk tippermettuli nagħmel nota żgħira, nixtieq ngħid li liġijiet bħal dawn diġa' jeżistu barra minn Malta, u qegħdin speċifiċi għall-istudenti li jikru mingħand il-privat.)

JUSTYNE CARUANA: Biex tkunu tafu, jiena u l-Onor.

Carmelo Abela fil-leġislatura li għaddiet konna l-kelliema għaż-żgħażagħ u konna għamilna d-dokument għaż-żgħażagħ.

U fil-parti ddedikata lill-Għawdex, konna ddedikajna parti għall-akkomodazzjoni, u dan għamilnih għaliex nafu li jsiru l-abbużi u l-ispekulazzjonijiet minn fuq dahar l-istudent Għawdxi.

Ovvjament, huwa tajjeb li qegħdin terġgħu ttellgħuha hawnhekk.

IS-SUR RYAN MERCIECA: Imbagħad staqsejnihom fuq l-ikel, fejn staqsejna kif jinqasam il-kont tal-ikel li jinxtara.

U għal din il-mistoqsija, 27% qalu li l-kont jinqasam bejn il-membri kollha, filwaqt li 73% qalu li kulħadd jaħseb għal rasu.

Għall-mistoqsija kemm jonfqu dawl u ilma fix-xahar, 69% qalu inqas minn €100, 29% qalu bejn €100 u €200, u 2% qalu aktar minn €200.

Hawnhekk qed ngħidu għal kull persuna, kull xahar.

Għall-mistoqsija fuq kemm iħallsu fix-xahar għas-servizzi tal-internet, 76% qalu inqas minn €50, 20% qalu bejn €50 u €75, filwaqt li 4% qalu bejn €75 u €100.

ANTHONY ZAMMIT: Jista' ikun hemm xi ħaġa simili għal card system?

JUSTYNE CARUANA: Le, għax għandek il-problema li mhux kull appartament ikollu l-meter.

Ġeneralment ikun hemm meter wieħed isfel, u dan jirċevih sid il-kera li, min-naħa tiegħu, meta jmur jiġbor il-kera, jgħidlek li trid tagħtih dak l-ammont.

IS-SUR RYAN MERCIECA: Fil-fatt hekk jiġri.

JUSTYNE CARUANA: U dan huwa abbuż kbir!

Jien niftakar li kien jiġi sid il-kera u jgħidlek li għandek tant units bil-5 ċenteżmi, filwaqt li għandek tant units oħra bl-10 ċenteżmi.

Ir-rati kien jagħmilhom hu, u jekk tipprova tikkontesta malajr kien jgħidlek li jekk ma jogħġbokx tista' taqbad u titlaq 'il barra!

(Interruzzjonijiet) Imbagħad mill-1995 lil hawn, minn meta kien hemm il-liberalizzazzjoni tal-kera, aktar u aktar għamlu l-arja.

ANTHONY ZAMMIT: Qatt kien hemm stħarriġ biex naraw jekk hemmx il-possibilità li l-Università tagħmel ...?

IS-SUR MARK SCHEMBRI: Hemm, imma dawn jużawhom l-istudenti barranin.

(Interruzzjonijiet)

JUSTYNE CARUANA: Dik kienet disponibbli, imma mbagħad … Barra minn hekk, kienet għalja wisq!

Ir-rati qegħdin għall-istudenti barranin u mhux għall-istudenti Għawdxin!

JUSTYNE CARUANA: Ir-rati kienu ħaduhom fuq x'jistgħu jaffordjaw iħallsu l-istudenti barranin, u allura l-istudenti Għawdxin ma setgħux jaffordjaw dawk il-prezzijiet.

Niftakar li dendlulhom il-karrotta billi qalulhom li hemmhekk għandhom il-pool.

IS-SUR RYAN MERCIECA: Iġġelidna għaliha matul dan l-aħħar xahar fl-Università, u hekk qalulna.

Sfortunatament, kien hemm ukoll membri tal-KSU li kkonsidrawna bħala studenti barranin, u qabbluna mal-Kuwajt u maċ-Ċiniżi!

Jiġifieri d-diskriminazzjoni hemm qiegħda.

FREDERICK AZZOPARDI: Li nista' nikkumenta fuq din il-kwestjoni – għax ħarġet biċ-ċar – hu li l-Għawdxin ma jkunux iridu jiggruppjaw kollha flimkien.

ANTHONY ZAMMIT: Imma inti mhux fl-istess kamra qiegħed!

Inti se jkollok il-kamra tiegħek.

JUSTYNE CARUANA: Eżatt, u mbagħad ikun hemm il-common kitchenette.

Jien niftakar li dendlulhom il-karrotta billi qalulhom li fid-dar ta' Ħal Lija għandhom il-pool!

Il-kwestjoni hi li l-prezzijiet li bdew jitolbuhom kienu bbażati fuq dak li jifilħu jħallsu l-istudenti barranin, filwaqt li l-istudent Għawdxi ma jistax jaffordja dawk il-prezzijiet.

(Interruzzjonijiet)

IS-SUR RYAN MERCIECA: Prezz bi prezz, toqgħod l-Imsida għax tiġi eqreb, u ma jkollokx problemi.

Mistoqsija li wieħed jista' jiddiskutiha hija dik jekk ir-residenza għall-Għawdxin għandhiex tkun b'xejn, għax fl-aħħar mill-aħħar aħna m'għandniex għażla.

Student barrani għandu għażla biex jiġi jistudja Malta, filwaqt li aħna m'għandniex!

JUSTYNE CARUANA: Hemm mekkaniżmi differenti.

It should not be a one size fits all. Trid tara l-esiġenzi ta' kull student, u mbagħad titkellem fuq pakkett bħalma nagħmlu f'setturi oħra.

Il-bżonnijiet tagħkom mhumiex kollha l-istess, għax mhux kulħadd għandu l-istess korsijiet.

Jista' ikun hemm mezz ta' kif ikun hemm pjan individwali.

CARMELO ABELA: Rigward dan il-punt, jingħad li l-istudenti Għawdxin jieħdu għajnuna iktar minn studenti Maltin minħabba dawn id-diffikultajiet u spejjeż addizzjonali li għandu l-istudent.

L-allowance li l-istudent Għawdxi jieħu mhumiex biżżejjed b'ħafna jew mhumiex biżżejjed bi ftit għall-ħtiġijiet ta' student Għawdxi?

IS-SUR RYAN MERCIECA: L-allowance żdiedet, u fil-fatt issa se tiġi €400 kull tliet xhur.

Fil-fatt, l-ewwel ċekk diġa' wasal.

Għall-mistoqsija jekk dan huwiex biżżejjed, ma nistax naqbad u nirrispondik għax ma nistax niġġeneralizza.

Fil-fatt, inti trid tara l-isfond ta' kull familja ta' kull student u skond il-kors ukoll.

JUSTYNE CARUANA: Niftakar li fi żmieni kull ktieb li kont nixtri ma kienx jinxtara inqas minn Lm60!

CARMELO ABELA: Onor. Caruana, dak li qed tgħid inti jgħodd kemm għal student Malti u kemm għal student Għawdxi ...

JUSTYNE CARUANA: Imma dawk spejjeż over and above.

CARMELO ABELA: Imma fuq ktieb qed nitkellmu!

Student Malti għandu l-vantaġġ li jmur id-dar u ma jħallasx kera lill-ommu, filwaqt li student Għawdxi li jagħżel li jibqa' hawn Malta għal ħamest ijiem fil-ġimgħa ...

JUSTYNE CARUANA: Dan qisu qed iżomm household oħra.

CARMELO ABELA: Imma ktieb għal kull student huwa l-istess.

Imbagħad hemm allowances ta' €400 kull tliet xhur...

IS-SUR RYAN MERCIECA: Fis-sajf le.

JUSTYNE CARUANA: Allura b'dan il-mod qiegħed teskludi lil dawk li fis-sajf xorta jiġu hawn Malta?

CARMELO ABELA: Din l-allowance suppost qed tagħmel tajjeb għall-expenses over and above ta' student Għawdxi li jiġi Malta.

IS-SUR RYAN MERCIECA: Hekk hu.

CARMELO ABELA: Qed ngħidu li jista' ikun hemm min għalih dawn l-allowances huma adegwati, u hemm min għalih mhumiex adegwati.

IS-SUR RYAN MERCIECA: Inti trid tieħu l-background tal-familja tal-istudent.

CARMELO ABELA: Rigward ir-residenza ta' Ħal Lija, ġieli kellkom tagħrif fuq jekk din tkunx mimlija dejjem jew le?

Qed ngħid hekk għax jista' jagħti l-każ li jekk l-Università qed iżżomm id-dar ta' Ħal Lija għal studenti barranin peress li dan tarah bħala a generation of income to the University … U ħa nagħmilha ċara li l-Università ta' Malta m'għandhiex tittratta lill-istudenti Għawdxin bħala studenti barranin, għax dawn huma studenti Maltin ukoll.

Imma forsi l-Università tikkunsidrax li jekk hemm, pereżempju, 100 spazju ta' akkomodazzjoni u ġeneralment jiġu okkupati 60% minnhom, l-40% l-oħra, minflok jitħallew vojta bit-tama li jimtlew minn studenti barranin, jingħataw numru minnhom lil studenti Għawdxin bi prezz raġonevoli u mhux bil-prezzijiet li jingħataw lill-barranin.

IS-SUR RYAN MERCIECA: Personalment nemmen li aktar ma jkun hemm għażla, aktar aħjar għall-istudent.

Imbagħad f'idejh biex jiddeċiedi fejn irid imur.

Jekk jippreferi jibqa' l-Imsida u jħallas il-kera, iħallasha.

Imma bħalissa m'hemmx din il-possibilità!

Bħalissa l-għażla li teżisti hija li tiġi kuljum bil-vapur, jew inkella li toqgħod l-Imsida jew x'imkien ieħor fil-viċin.

JUSTYNE CARUANA: Hemm is-Swatar, Birkirkara, il-Ħamrun, il-Belt.

Daqs kemm hemm!

IS-SUR RYAN MERCIECA: Minħabba raġunijet finanzjarji, hemm min jippreferi ma jikrix l-Imsida imma jikri l-Gwardamanġa għax ikun €50 irħas.

FREDERICK AZZOPARDI: Semmejt darbtejn il-background tal-familja, imma ma nafx f'liema argument jidħol il-background tal-familja.

JUSTYNE CARUANA: Jiġifieri kemm tkun tista' isostnih l-istudent il-familja tiegħu!

IS-SUR MARK SCEMBRI: Dik is-somma ta' flus hija aktar ibbażata fuq il-kera tal-appartament.

IS-SUR RYAN MERCIECA: Jien naf studenti li jaħdmu part-time biex ikollhom dħul ieħor peress li dak li jagħtuhom il-familja tagħhom ma jkunx biżżejjed!

FREDERICK AZZOPARDI: Imma dawn qed jgħidu hekk għax xi ħadd ikun ġej minn background ta' familja li jkollha ċertu livell ta' ħajja, u jkunu jridu jibqgħu jgħixu dik it-tip ta' ħajja meta jiġu Malta.

Inti għandek id-dar tiegħek, u kif għad-dar tiegħek trid tħallas il-kont tad-dawl u l-ilma, tixtri l-ikel u x'naf jien, dawn l-istudenti għandhom household - mit-Tnejn sal-Ġimgħa, jew mit-Tnejn sas-Sibt, jew mill-Ħadd sal-Ġimgħa – li qed jgħixu fiha għal rashom u, biex jgħixu għal rashom, minħabba l-esiġenzi tal-istudju, jridu jħallsu huma l-kera, id-dawl u l-ilma, kif ukoll l-ikel u bżonnijiet oħra.

Issa forsi ommi u missieri setgħu kull nhar ta' Tnejn jagħtuni €50 biex inkun nista' nixtri l-bżonnijiet tiegħi, filwaqt li omm u missier l-Onor.

Frederick Azzopardi setgħu jagħtuh €100, u omm u missier l-Onor.

Vassallo ma setgħu jagħtuh xejn biex ikun jista' jixtri l-bżonnijiet bażiċi.

(Interruzzjonijiet)

IS-SUR RYAN MERCIECA: Ir-riforma tal-istipendji hija diskussjoni oħra.

JUSTYNE CARUANA: Ħafna mill-istudenti Maltin ma jgħixux għal rashom.

THE CHAIRMAN: Nitlobkom biex tkomplu tagħtuna l-informazzjoni.

Aħna m'aħniex se nsibu s-soluzzjonijiet, imma kapaċi nifhmukom u ngħinukom taslu għas-soluzzjonijiet mingħand ħaddieħor.

IS-SUR RYAN MERCIECA: Ir-raba' sezzjoni ta' dan l-istħarriġ jittratta l-attivitajiet.

Fil-fatt, staqsejnihom jekk jieħdux sehem f'attivitajiet li torganizza l-Università ta' Malta, l-MCAST jew l-ITS, u kien hemm 23% biss li qalu li jieħdu sehem, filwaqt li 42% qalu le, u 35% qalu li ma jlaħħqux.

Staqsejnihom jekk humiex membri ta' xi għaqda oħra tal-istudenti, apparti l-GUG, u 20% qalu li jifformaw parti minn għaqda oħra, 65% qalu li ma jifformawx parti minn għaqdiet oħra, u 15% qalu li ma jlaħħqux.

Għall-mistoqsija fuq jekk jattendux seminars li jorganizzaw tal-kors tagħhom, kien hemm biss 52% li qalulna iva, filwaqt li 35% qalu le, u 13% qalu li ma jlaħħqux.

Dan jista' ikun minħabba li dawn is-seminars isiru fi tmiem il-ġimgħa, u allura l-istudent Għawdxi jippreferi li l-Ġimgħa jmur lura Għawdex biex iqatta' tmiem il-ġimgħa hemmhekk.

Imbagħad il-ħames u l-aħħar sezzjoni ta' dan l-istħarriġ għandha x'taqsam ma' mistoqsijiet ġenerali.

Hawnhekk staqsejnihom jekk iħossuhomx diskriminati meta jkunu Malta, u 58% qalu le, filwaqt li 42% qalu iva.

Jekk iħossuhomx li għandhom inqas opportunitajiet mill-Maltin, 46% qalu iva, filwaqt li 54% qalu le.

Jekk jaqblux li Għawdex għandu jkollu ajruport – u għal din tajna r-raġunijiet tagħna, fosthom biex jiżdied is-suq turistiku ħalli jkun hemm aktar investiment dirett lejn il-gżira Għawdxija – kien hemm 68% li qalu iva u 32% li qalu le.

Staqsejnihom jaqblux mal-link permanenti bejn Malta u Għawdex, fejn 42% qalu iva, 12% qalu le, 13% qalu li ma jarawx li dan jagħmel sens, filwaqt li 33% qalu li ma jaqblux ma' din il-permanent link jekk kemm-il darba l-Gozo Channel itejjeb is-servizz.

Staqsejnihom jekk humiex sodisfatti bil-Membri Parlamentari għal Għawdex, fejn 65% qalu li huma sodisfatti, filwaqt li 35% qalu li mhumiex.

Staqsejnihom jekk għandux ikun hemm post għal membru Għawdxi fi ħdan l-Eżekuttiv tal-KSU biex iħares l-interessi tal-Għawdxin direttament, u li jaħdem b'mod sħiħ mal-GUG.

JUSTYNE CARUANA: Din kienet fuq il-manifest elettorali tal-Pulse.

IS-SUR RYAN MERCIECA: Ħalli nispjega x'kienet ir-raġuni warajha din.

Bħalma ż-żewġ partiti llum il-ġurnata jirrikonoxxu li hemm bżonn li jkun hemm Ministeru għal Għawdex, allura bl-istess mod dak għandu jiġi rifless f'kull istituzzjoni oħra.

Għandu jkun hemm persuna biex tirrappreżenta lil Għawdex u lill-Għawdxin direttament.

Għaldaqstant, ħassejna li għandu jkun hemm xi ħadd fil-KSU.

Staqsejna biex naraw għandniex l-appoġġ tal-membri tagħna, u sibna li 97% jaqblu, filwaqt li 3% ma jaqblux.

Meta tressqet din il-proposta, kien hemm membru mill-KSU li kkummenta fuq il-FaceBook u qal li, jekk għandu jkun hemm xi ħaġa għall-Għawdxin, mela għandu jkun hemm xi ħaġa għal tal-Kuwajt, għaċ-Ċiniżi u għall-oħrajn ukoll!

Dan il-kumment ħassejna li huwa inaċċettabbli, u għal dan il-għan ħriġna stqarrija għall-istampa biex nisħqu li student Għawdxi mhuwiex student barrani.

Id-differenza bejn student Malti u student Għawdxi hija fid-diffikultajiet li jolqtu lill-istudent Għawdxi biex jiġi jistudja Malta.

Din il-proposta b'xi mod tressqet fil-Laqgħa Ġenerali Annwali tal-KSU, u għaddiet.

Però, għaddiet b'mod li issa nħoloq dak li jissejjaħ liaison officer li mhux se jkun fl-Eżekuttiv tal-KSU, imma se jkun qed jiltaqa' mal-istess Eżekuttiv darba fix-xahar, qabel il-laqgħa tal-Eżekuttiv.

JUSTYNE CARUANA: X'saħħa għandu dan?

IS-SUR RYAN MERCIECA: Dan mhux se jkun jista' jieħu deċiżjonijiet, imma għandu saħħa li jiltaqa' mal-Eżekuttiv tal-KSU.

Waqt il-Laqgħa Ġenerali Annwali ntqal ukoll li, jekk dan ikun ta' suċċess, is-sena ta' wara jidħol fl-Eżekuttiv - ssa naraw.

Sa ċertu punt dan kien l-ewwel pass.

Din is-sena se naħdmu biex il-liaison officer ikun ta' suċċess, u b'hekk is-sena d-dieħla mmorru b'wiċċna minn quddiem biex dan jidħol fl-Eżekuttiv.

JUSTYNE CARUANA: Dan l-uffiċjal Għawdxi jew le?

IS-SUR RYAN MERCIECA: Għawdxi, u se jkun magħżul minn din l-għaqda.

JUSTYNE CARUANA: Issa dik oħra.

Il-lecturing staff fl-Università hemm numru mhux ħażin ta' Għawdxin.

IS-SUR RYAN MERCIECA: Staqsejna jħossux li għandu jkun hemm xi tip ta' partit politiku li jirrappreżenta lill-Għawdxin b'mod dirett fil-Parlament, bħalma kien hemm fil-passat, u għal din il-mistoqsija kien hemm 58% li qalu iva, filwaqt li 42% qalu le.

Staqsejna wkoll fuq jekk Għawdex għandux potenzjal li mhux qed jiġi utilizzat, fejn 93% qalu li iva u 7% qalu le.

(Hemmhekk qed naraw li l-istudenti Għawdxin jemmnu f'Għawdex, imma l-potenzjal li għandu Għawdex mhux qed jiġi utilizzat.)

Staqsejnihom jekk kienx hemm xi ħadd fil-familja tagħhom li fl-2011 spiċċa bla xogħol, u għal din il-mistoqsija, 21% qalu iva u 79% qalu le.

Għall-mistoqsija jekk tikkompara ż-żgħażagħ tal-lum ma' żgħażagħ ta' għaxar snin ilu, x'għandhom aħjar iż-żgħażagħ tal-lum, kellna 38% li qalu l-edukazzjoni, 22% qalu d-divertiment, 27% qalu l-opporunitanijiet u 13% qalu x-xogħol.

Staqsejnihom jekk iħossuhomx kuntenti bl-istil tal-ħajja tagħhom, u 71% qalu li huma kuntenti, 21% qalu li huma kuntenti ħafna filwaqt li 8% qalu li huma imdejjqin.

Għall-mistoqsija fuq x'inhuma l-aktar problemi li qed iħabbtu wiċċhom magħhom bħalissa, kien hemm 44% li semmew il-problemi ekonomiċi, 18% il-karriera, 5% problemi familjari, u 33% m'għandhom l-ebda problema.

Meta staqsejnihom jekk jibżgħux mill-futur, 61% qalu iva u 39% qalu le.

Għall-mistoqsija dwar lil min jafdaw l-aktar, naraw li 85% jafdaw fil-ġenituri, 1% f'nies li ma jafux, 1% oħra fir-reliġjużi, 2% fl-għalliema, 11% fil-ħbieb u 0% fil-politiċi.

Għall-mistoqsija dwar x'jaspiraw li jsiru la jikbru, 25% qalu li jixtiequ jsiru sinjuri, 8% famużi, 9% ħajja normali u 58% karriera ta' suċċess.

Għall-mistoqsija fuq kemm jaffettwahom il-Facebook, 43% qalu ħafna, 46% qalu ftit u 11% qalu li ma jaffetwahom xejn.

Meta staqsejnihom liema hu l-aktar mezz ta' komunikazzjoni li jafdaw, kien hemm 4% li qalulna gazzetti tal-aħbarijiet bil-Malti, 15% gazzetti tal-aħbarijiet bl-Ingliż, 0% ir-radju, 16% it-television u 65% l-internet.

(Interruzzjonijiet) L-internet huwa sors ta' tagħrif għar-riċerka, għall-assignments u għat-teżi.

JUSTYNE CARUANA: Jiġifieri mhux qed jikkonsidrawh bħala sors ta' tagħrif.

(Interruzzjonijiet)

THE CHAIRMAN: Jiena naħseb li ħafna mill-mistoqsijiet mhumiex kwantifikati.

Fil-fatt, qed nara li hemm żewġ tipi ta' mistoqsijiet li joħorġu minn dan ir-rapport.

IS-SUR RYAN MERCIECA: Dawn huma mistoqsijiet ġenerali, jiġifieri l-iskop tagħhom kien wieħed ġenerali.

THE CHAIRMAN: Jien qed ngħid li hemm mistoqsijiet li jagħtuna ħjiel ta x'servizzi jixtiequ li jiġu mtejba, fosthom it-trasport, il-korsijiet eċċ.

IS-SUR RYAN MERCIECA: Bażikament dawk huma l-ewwel erba' sezzjonijiet tas-survey.

THE CHAIRMAN: Naħseb li dawk il-mistoqsijiet huma importanti ferm.

Il-mistoqsijiet l-oħra huma suġġettivi u huma importanti biex nifhmu kif jaħsbuha l-istudenti.

Imma l-ħtieġa li naraw tibdil fihom huma bażikament il-korsijiet, it-trasport, l-akkomodazzjoni u n-nefqa.

(Interruzzjonijiet)

ONOR CARMELO ABELA: Imma dawn huma in line!

Il-mistoqsija "Liema tip ta' komunikazzjoni tafda?" hija in line mal-general trend.

U allura dik hi l-general trend, u mhijiex biss taż-żgħażagħ.

THE CHAIRMAN: Mela halli nikkonkludi l-ħsieb tiegħi.

Hawnhekk mhu qed inċaħħad xejn mill-mertu ta' dan is-survey.

Imma pereżempju, meta qed nara l-mistoqsija "Tħossok diskriminat meta tkun Malta?".… (Interruzzjonijiet) Imma anke jien nista' ngħid li qed inħossni diskriminat.

Huwa faċli għalija biex ngħid li jien ukoll inħossni diskriminat għax, bil-kuntrarju tagħkom, jien forsi l-uniku wieħed li ma mortx l-Università.

Imma mbagħad irrid nara jekk din id-diskriminazzjoni li qed inħoss hijiex fittizja jew inkella hijiex reali.

Jien kif nista' nikkwantifikaha?

Hemmhekk nista' niġi fi problema għax tista' tkun il-problema tiegħi, u mhux għax il-problema hija verament hekk.

(Interruzzjonijiet) Dik issa niġu għaliha meta nitkellmu fuq il-problemi relatati mat-trasport.

Jien hawnhekk bħala Kumitat niddejjaq meta nisma' li hemm żgħażagħ Għawdxin li jħossuhom diskriminati meta jkunu hawn Malta.

Dik lili ddejjaqni.

U nixtieq li jkolli aktar informazzjoni li fuqha dan il-Kumitat ikun jista' jaħdem meta nidħlu fiha aktar fil-fond.

(Interruzzjonijiet) Ippermettili ftit, Onor. Caruana!

Inkella tista' tpoġġi ħdejn dawn l-istudenti u oqgħod irrispondi minflokhom!

Jiena nixtieq li issa nisma' lil dawn l-istudenti, u nitlobhom biex forsi jġibulna ftit aktar informazzjoni.

Jista' ikun li dawn l-affarijiet se joħorġu meta jkollna l-preżentazzjoni li se jagħmlilna Dr Andrew Azzopardi.

Imma jkun tajjeb jekk iġġibulna ftit aktar eżempji ta' kif nistgħu nikkwantifikaw, ħalli mbagħad inkunu nistgħu nieħdu forsi azzjoni fuq xi ħaġa.

Hawnhekk, nista' nieħu dan l-eżempju għax qiegħda quddiemi bħalissa: min fejn toħroġ il-mistoqsija dwar jekk taħsibx li għandek inqas opportunitajiet minn sħabek Maltin?

Qed ngħid hekk għax l-Onor.

Justyne Caruana u l-Onor.

Frederick Azzopardi għandhom vantaġġ fuqna, u forsi għalhekk li huma l-aktar żewġ membri li qegħdin jitkellmu għax huma wkoll għexu din l-esperjenza.

Imma immaġinaw li kieku l-Onor.

Frederick Azzopardi mhumiex hawnhekk illum.

Immaġinaw xi ħadd qiegħed jaqra dan ir-rapport, imma m'għaddhiex minn din l-esperjenza li jgħaddu minnha dawn l-istudenti Għawdxin li jiġu jistudjaw Malta.

Allura dan ir-rapport jeħtieġ li jingħata aktar spjegazzjoni tiegħu biex intom stess issaħħu l-argumentazzjoni ta' dawk li rrispondew għal dan is-survey u tagħtu lil min jifhem fiex aktar jistgħu jinvolvu.

Pereżempju, x'jiġifieri din it-tip ta' diskriminazzjoni?

Forsi jien parti minn dik il-problema u forsi jien qed noħloq dik il-problema.

M'hemmx bżonn tgħiduli issa, imma nitlobkom taħsbu dwarha.

(Interruzzjonijiet) Ma nistgħux naħdmu hekk għax ma naslu mkien.

Aħna m'aħniex hawnhekk biex ningħoġbu!

IS-SUR MARK SCHEMBRI: Jekk is-survey ittieħed fuq bażi skolastika u fuq bażi universitarju, il-problemi huma ovvjament relatati, għax għandek il-problemi ta' lodging, ta' ikel, eċċ. Jiġifieri hemmhekk hemm ħafna żvantaġġi għalina.

IS-SUR RYAN MERCIECA: Għandek ċirkostanzi ta' diskriminazzjoni, u nistgħu nsemmu eżempju issa stess.

IS-SUR MARK SCHEMBRI: Fil-fatt nista' nsemmi esperjenza li għaddejt minnha jiena stess waqt lecture partikolari.

(Interruzzjonijiet) Kienet lecture tal-B.Com. u li għaliha kien hemm madwar 200 student.

Jien ma stajtx nattendi t-tutorial li jsir nhar ta' Ġimgħa minħabba li kelli l-lezzjonijiet tal-pjanu.

X'ħin għedt lil-lecturer li ma stajtx nattendi, dar fuqi u quddiem 200 ruħ qalli: "Jaqaw trid tmur l-għalqa?"!

Qalli hekk għax jien Għawdxi!

JUSTYNE CARUANA: Jew ġieli jgħidulek, "Mela l-mogħża ma ġibthiex?"!

Imma dawk drajnihom issa!

(Interruzzjonijiet) Li xtaqthom jitkellmu fuqha u forsi tinkoraġġuhom ftit huwa fuq jekk kemm-il darba jkun hemm xi lecturer li, għax forsi m'attendewx xi lezzjonijiet jew xi ħaġa jiġu ppreġudikati, jew inkella anke mċaħħda mill-marki li kellhom id-dritt għalihom.…

THE CHAIRMAN: Jien ninkwieta fuq kollox.

Li kieku ma smajtx din l-esperjenza mingħandkom stess, qatt ma kienet tidħolli fil-kurituri ta' moħħi.

Qatt ma kont naħseb li lecturer, li suppost studja ferm aktar minni u suppost li huwa intelliġenti aktar minni, se jgħaddi kumment bħal dak!

Jien kieku kont noqgħod attent u kumment bħal dak ma nagħmlux.

(Interruzzjonijiet) Li kieku intom ma tgħiduhomx dawn l-affarijiet…

Li nixtieq hu li dawn il-mistoqsijiet ġenerali, li ħadd mhu se jistaqsi l-validità tagħhom, tgħiduhomlna, tagħtuna aktar ħjiel tagħhom u tgħidulna fiex tista' tikkonsisti din id-diskriminazzjoni.

Fejn taħsbu li huma mistoqsijiet ġenerali, aħna nerġgħu nistednukom għal laqgħa oħra, apparti dik fejn irridu noħorġu bis-soluzzjonijiet għal dawk il-mistoqsijiet fattwali.

U nerġa' ngħid li dawn forsi se jiġu mwieġba fl-istudju ta' Dr Andrew Azzopardi.

JUSTYNE CARUANA: Huma parti minnhom.

THE CHAIRMAN: Mela jekk huma parti minnhom, it's being managed.

Imma jekk mill-istudju ta' Dr Andrew Azzopardi din ma jagħmilx address għaliha.…

JUSTYNE CARUANA: Qiegħed titkellem fuq affarijiet oħra.

THE CHAIRMAN: Iva naf, imma peress li qed jitkellem fuq studenti jew żgħażagħ Għawdxin, jekk intom din it-tip ta' informazzjoni tistgħu tamplifikawha aktar, tkunu qegħdin tagħmlu pjaċir lilna li m'għandniex l-esperjenza li għaddew minnha l-Onor.

Frederick Azzopardi u l-Onor.

Issa aħna kollha għandna l-esperjenza tagħna, imma jien nixtieq nisma' l-esperjenza tagħkom.

Naturalment, jekk qed ngħid xi ħaġa ħażina, tagħtux każ ta' dak li qed ngħid jien u tagħmlu xejn.

Imma jekk dak li qed ngħid huwa tajjeb, agħmluh għax huwa għall-ġid tagħkom.

IS-SUR RYAN MERCIECA: Fil-bidu ta' dan is-semester kien hemm xi studenti Għawdxin li talbu l-għajnuna tagħna biex ibiddlu l-lecture tagħhom minħabba li din kienet il-Ġimgħa filgħaxija, mill-5.00 p.m. sas-7.00 p.m., u li allura minħabba f'hekk kienu qed jaslu Għawdex fl-10.00 p.m jew fil-11.00 p.m. Din il-klassi kienet waħda kbira, għax kien fiha madwar 200 student.

Aħna kellimna lid-Dekan u dik il-lecture nbidlilha l-ħin, imma r-reazzjoni ta' sħabhom kienet waħda kerha.

Fil-fatt, fuq il-grupp tagħhom ta' Facebook, bdew jgħaddu ċerta kummenti li ma kienu sbieħ xejn, fosthom "Jekk ma jogħġobkomx, tiġux!", "Tiġux hawn biex tikkmandaw", eċċ. Dawn il-kummenti għalina kienu żejda.

U huma proprju dawn it-tipi ta' diskriminazzjonijiet li qed naffaċċjaw.

M'iniex se noqgħod fid-dettall tagħhom, imma kien hemm ukoll kummenti minn xi lecturers li fihom kienu nvoluti studenti Għawdxin.

U ċerti inċidenti saru għax kienu Għawdxin!

(Interruzzjonijiet)

FREDERICK AZZOPARDI: Imma din tkun qed tingħad mill-awtoritajiet tal-Università?

Għax jekk jgħiduha sħabkom ma tantx tinkwetani.

Nibda ninkwieta jekk jibdew jgħiduha l-lecturers.

(Interruzzjonijiet)

IS-SUR RYAN MERCIECA: Mela ħalli ngħaddi għall-aħħar tliet mistoqsijiet ta' dan l-istħarriġ.

Staqsejnihom dwar liema waħda minn dawn tinkoraġġihom, u rajna li 58% tinkoraġġihom id-determinazzjoni, 11% l-entużjażmu, 18% it-tama u 13% l-għaqal.

Għall-mistoqsija jekk ir-reliġjon, fi kwalunkwe forma, taffettwahomx fil-mod ta' kif jaħsbu, kellna 72% li qalu iva u 28% li qalu le.

Kif jikkonsidraw ruħhom, kien hemm 16% li qalu progressivi, 19% liberali, 9% konservattivi u 56% imħalltin.

Fl-aħħar mistoqsija, staqsejnihom jekk jaħsbux li Għawdex ibbenefika kemm suppost mid-dħul fl-Unjoni Ewropea, u rajna li 46% qalu iva, filwaqt li 54% qalu le.

Fl-aħħar paġna ta' dan l-istħarriġ insibu l-konklużjoni tagħna.

Nafu li hemm ħafna xi jsir, u aħna m'aħniex qegħdin ingergru.

Aħna aktar qegħdin inressqu proposti li nixtiequ li l-awtoritajiet jisimgħuhom, għaliex nemmnu li fejn hemm l-għaqda hemm it-tama, u l-GUG fih innifsu huwa magħqud mal-istudenti Għawdxin.

Aħna nemmnu li Għawdex jistħoqqlu aħjar, hekk kif ukoll l-istudent Għawdxi.

Grazzi.

Tixtiequ tistaqsu xi mistoqsijiet?

CARMELO ABELA: Xtaqt nagħmel mistoqsija dwar l-Università ta' Għawdex u s-servizzi li toffri.

Jien ma nafx biżżejjed fuq l-Università ta' Għawdex u x'korsijiet toffri, imma safejn naf jien, f'dawn l-aħħar snin, l-Università ta' Għawdex mhux żiedet fil-korsijiet imma pjuttost naqqsithom.

Imma f'Għawdex huwa possibbli li student imur fiċ-Ċentru tal-Università f'Għawdex u jieħu kors?

Issa forsi m'hemmx il-korsijiet kollha, imma jekk hemm kors wieħed ikun jista' jieħdu l-kors hemmhekk.

IS-SUR RYAN MERCIECA: Il-korsijiet li hemm fl-Università ta' Għawdex huma kollha part-time, u jiġu kollha mgħallma fil-weekend, jiġifieri l-Ġimgħa filgħaxija u s-Sibt filgħodu.

Issa l-problema hi li l-korsijiet huma limitati ħafna.

Però, aħna nemmnu li ċ-ċentru ta' Għawdex jista' jservi biex l-Università ta' Malta tkompli tespandi, u bħalma jagħmlu l-Universitajiet barranin li għandhom il-campuses tagħhom barra mill-pajjiż, il-campus ta' Għawdex jista' jservi għall-istess mottiv u allura jkun hemm korsijiet - li f'Malta m'hemmx, għax ma nemmnux li għandna għalfejn noqogħdu nirrepetu l-korsijiet - li jistgħu jipprovdu xogħol għal Għawdex.

Li Għawdxi jista' jieħu kors f'Għawdex u mbagħad, konsegwentement, jaħdem f'Għawdex, kif ukoll li jkun hemm ċerti korsijiet li jistgħu jattiraw l-istudenti barranin imorru jistudjaw f'Għawdex, se nsolvu problema kbira.

Dan għaliex, jekk student barrani se jiġi jistudja Għawdex minn Ottubru sa Mejju, se jkollu jikri l-appartamenti li hemm vojta, u allura jkun qed jiġġenera l-ekonomija Għawdxija.

CARMELO ABELA: Xi tkun s-sitwazzjoni ideali għall-istudent Għawdxi, li l-Università f'Għawdex, jew iċ-ċentru tal-Università f'Għawdex, jiżviluppa b'tali mod u manjiera li student Għawdxi ma jkollux għalfejn jiġi Malta għal kors?

Ejjew noħolmu ftit u ngħidu li jkun possibbli li l-Università tkun f'pożizzjoni li ċ-ċentru f'Għawdex kważi jkun duplikazzjoni ta' ċerti korsijiet li hawn Malta, u allura l-istudent Għawdxi jkun jista' jibqa' Għawdex.

Tarawha din bħala sitwazzjoni ideali li forsi l-Għawdxin jixtiequ, jew inkella taħsbu li din tista' tkun esperjenza li l-istudent Għawdxi qed jagħmel?

Hemm diffikultajiet li semmejtuhom intom stess, u hemm soluzzjonijiet li nemmen li l-awtoritajiet, bi ftit attenzjoni, jistgħu jaslu biex isolvu ħafna minnhom, u allura tkun aktar faċli għall-istudent Għawdxi.

Imma meta student Għawdxi jispiċċa tliet snin, erba' snin fl-Università ta' Malta jgħid li hu mhux biss akkademikament huwa student aħjar imma anke bħala karattru u bħala determinazzjoni, tarawha anke bħala maturità li hija aħjar għal-istudent Għawdxi?

IS-SUR RYAN MERCIECA: Kif għedt l-ewwel, nemmen li għandu jkun hemm l-għażla għall-istudent.

Fuq dak li semmejt inti nistgħu nitkellmu fuq ħafna affarijiet, fosthom li jekk hemm numru ta' studenti Għawdxin li qed isegwu kors Malta, dawn jistgħu jsegwu l-kors tagħhom minn Għawdex stess permezz ta' video conferencing, u allura lanqas ikun hemm għalfejn joqgħod jiġi l-lecturer Għawdex.

Apparti minn hekk, il-fatt li jkun hemm korsijiet li ċ-ċentru f'Malta mhux qiegħed joffri jista' jservi wkoll sabiex iġġib l-istudenti barranin Għawdex, u sservi wkoll ta' esperjenza – bħalma sservi għalina l-Għawdxin li nitilgħu Malta - għall-istudenti Maltin li jitilgħu Għawdex biex jistudjaw.

Fl-aħħar mill-aħħar, dawn l-istudenti Maltin ikollhom l-istess grants li jirċievu studenti Għawdxin, u b'hekk kulħadd ikun ugwali.

ANTHONY ZAMMIT: Fil-fatt, il-videoconferencing huwa tajjeb ħafna għal-lectures, imma meta niġu għat-tutorials huwa diffiċli.

L-ewwel nett bħala gruppi se tkunu iżgħar, u t-tieni nett il-preżenza tal-lecturer hija l-mod ta' kif isir jaf l-istudenti.

IS-SUR RYAN MERCIECA: Aħna mhux qed ngħidu li student Għawdxi m'għandux għaliex jitla' Malta għax, jekk għandu tutorial, jitla' Malta.

Aħna ma rridux nifirdu lil Għawdex minn Malta, imma qed ngħidu li għandu jkun hemm l-ugwaljanza.

Ħalli nagħti eżempju.

Jekk jien għandi assignment jew jekk ħadt ktieb mil-librerija, għaliex għandi noqgħod nitla' Malta biex kulma nagħmel hu li mmur inpoġġi l-assignment tiegħi fuq l-iskrivanija tas-segretarja, jew biex inpoġġi l-ktieb fuq il-mejda tal-liberija, u nerġa' mmur lura lejn Għawdex?

Għalfejn ma nistax inħallih fiċ-ċentru ta' Għawdex?

JUSTYNE CARUANA: Illum il-libreriji suppost li qegħdin fuq sistema waħda, dik tad-digitisation, u allura, ktieb minn librerija għal librerija jistgħu jgħadduh huma stess.

Għalhekk student mhux neċessarjament li jrid joqgħod jaħli ġurnata biex imur iġib ktieb, jew biex jieħu assignment, jew inkella biex jagħmel eżami.

Dawn l-affarijiet ġraw lil kulħadd.

Ikollok eżami, jinqalgħalek il-maltemp, u tispiċċa l-ewwel nett bl-istonku tiela' u nieżel għax ma tafx jekk intix se tilħaq għall-eżami fil-ħin, u mbagħad se tasal ukoll imdamdam għall-eżami.

Allura għalfejn m'għandux ikun hemm il-fakultà biex l-eżami tagħmlu Għawdex stess?

IS-SUR RYAN MERCIECA: Għaliex din l-aħħar sena nfetaħ kors fuq Earth Systems u dan fetaħ f'Malta u mhux f'Għawdex, meta bħalissa qegħdin insemmu l-Eco-Gozo?

Għalfejn il-korsijiet fuq l-ambjent ma jiftħux Għawdex imma jiftħu Malta?

ANTHONY ZAMMIT: Ħalli nagħtikom eżempju.

Fil-Ġermanja, meta niġu għall-finals tal-mediċina, il-multiple choice question issir nofs siegħa qabel ma jkun se jsir l-eżami għall-Ġermanja kollha.

Fil-fatt, hemmhekk jużaw sistema skont il-livell li trid il-karta tiegħek.

Aħna, bħala eżaminaturi, nħejju l-mistoqsijiet u nagħmlulhom l-l-livell ta' perċentwali li nixtiequ.

Issa, jekk jien se nagħmel il-karta tal-eżami b'livell ta' perċentwali ta' 65%, nista' nagħmel mistoqsija li se tagħtik 80% difficulty level, imma mbagħad irrid inbiddilha m'oħra ħalli nġib il65%.

Il-mistoqsijiet jiġu kollha into a central area mill-universitajiet kollha, u matul is-sena kollha aħna nibagħtu l-mistoqsijiet, u mbagħad nofs siegħa qabel jiddeċiedu l-l-livell ta' perċentwali ta' toqol tal-mistoqsija, issir nofs siegħa qabel, u toħroġ għall-Ġermanja kollha, u r-risposta tiġi għall-Ġermanja kollha.

And this should go forward, għax anke l-Isptar ta' Għawdex għandu potenzjal kbir, imma jrid jiġi attrezzat suret in-nies.

U kien għalhekk li mbottajt biex titla' Dr Rachel Abela bħala surgeon għax naf li hija kompetenti, u hija eċċellenti u jien irrid nibni l-ġejjieni.

IS-SUR RYAN MERCIECA: Aħna ressaqna l-proposta li student Għawdxi jkollu l-għażla li jagħmel l-eżamijiet tiegħu f'Għawdex, imma r-rispons li qed ikollna mill-Università huwa negattiv ħafna.

Ma qalulniex le, imma meta kelli l-opportunità li nitkellem informalment mar-Reġistrar u staqsejtha kif inhi għaddejja l-kwestjoni fis-Senat, din qaltli li kienu għadhom qegħdin jiddiskutuha.

Issa kienu diġa' għaddew xi tliet laqgħat jiddiskutuha.

U għalhekk staqsejtha xi problemi kienu qegħdin jiddiskutu, u l-ewwel ma qaltli kienu l-ispejjeż.

Għalhekk għedtilha li kemm il-Ministeru għal Għawdex, u kemm il-kelliem tal-Oppożizzjoni għal Għawdex, taw l-impenn tagħhom li huma kienu lesti li jħallsu l-ispejjeż extra li kien hemm.

Imbagħad qaltli li xorta jibqa' il-problema tal-invigilators għax, peress li aħna komunità żgħira, allura kollha niġu minn xulxin!

Jien għedtilha li jistgħu jiġu invigilators minn Malta u l-ispejjeż żejda jitħallsu.

Fil-fatt l-eżamijiet tal-A levels, tal-O levels u tal-London kollha jsiru fl-istess ħin u fl-istess post. Iċ-ċentru ta' Għawdex, il-ftit korsijiet li joffri, l-eżamijiet xorta jistgħu jsiru fl-istess ħin ma' ta' Malta.

Hawnhekk kulma qed ngħidu hu li npoġġu bilqiegħda madwar mejda - kif qegħdin hawnhekk illum – u nagħmlu pjan.

Aħna diġà għamilna rapport lir-Registrar u lir-Rettur step by step kif għandu jsir, u sibna wkoll il-postijiet fejn jistgħu joqogħdu numru ta' studenti biex jagħmlu l-eżamijiet tagħhom.

Aħna m'aħniex qed naraw li se jkun hemm l-istudenti kollha li jagħmlu l-eżamijiet tagħhom Għawdex, għax meta tkellimna informalment magħhom sibna li kien hemm studenti Għawdxin li, għalkemm kienu jaqblu mal-proposta, personalment ma xtaqux jagħmlu l-eżamijiet Għawdex.

Imma xorta waħda jemmnu li għandu jkun hemm l-għażla.

FREDERICK AZZOPARDI: L-ewwel nett nixtieq nirringrazzjakom talli ġejtu għal din il-laqgħa.

Aħna qegħdin hawn biex nisimgħukom, u jekk se nagħmel xi mistoqsija ma rrid inweġġa' lil ħadd.

Nerġa' ngħid li qegħdin hawn biex nisimgħu mingħandkom u biex nipprovaw ngħinukom.

U se nistaqsi just biex inkunu informati aħjar fuq dak li għedtulna.

Mis-survey inġenerali ħareġ li 95% tal-istudenti huma kuntenti, imma mbagħad x'ħin tara s-survey sezzjoni sezzjoni tingħata x'tifhem li mhux vera li l-istudenti huma kuntenti.

Jien xtaqt li kieku wieħed jelabora ftit aktar fuq din is-sitwazzjoni.

Issa dwar iċ-ċentru tal-Università naħseb li baqa' xi jsir, imma rridu ngħidu wkoll li saru affarijiet, għax kellna żmien fejn lanqas biss kien hemm ċentru tal-Università.

Madankollu, dan beda u ta' kull sena rajna avvanzi u dejjem qiegħed jiżdied.

Nerġa' ngħid li fadal xi jsir.

Intom għedtu li 67% mill-istudenti jibqgħu Malta biex jagħmlu l-kors, imma allura għalfejn waqt l-eżamijiet jixtiequ li jibqgħu Għawdex?

Għandek persentaġġ għoli fejn għall-eżamijiet qed jitolbu li jmorru Għawdex imma, min-naħa l-oħra, 67% tal-istudenti jibqgħu Malta meta jkollhom il-lectures.

Nerġa' ngħid li qed nistaqsi dawn il-mistoqsijiet biex inkunu ċari.

Dwar l-akkomodazzjoni m'inix konvint miċ-ċifra, għax għedtu li appartament jew akkomodazzjoni oħra jista' ikollhom seba' studenti, u qed tgħidu li bejn wieħed u ieħor dawn iħallsu €100 kull wieħed.

Dan ifisser li qed jitolbuhom €700 fix-xahar ta' kull appartament?!

Din mhijiex spjegata b'mod ċar, u għalhekk tajjeb li tispjegawha aktar fil-fond.

Rigward l-istudent's fare, safejn naf jien intom tiġu rifużi bl-ispejjeż tat-trasport, hux hekk?

IS-SUR RYAN MERCIECA: Bħala passiġġieri biss u mhux tal-karozza.

FREDERICK AZZOPARDI: Imma min-naħa l-oħra ħafna mill-istudenti ma jmorrux bil-karozza personali.

Għall-inqas hekk jidher mis-survey.

It-trasport tal-passiġġieri qed jiġi rifuż, u l-maġġoranza tagħhom ma jmorrux bil-karozza tagħhom lejn Malta.

Ma nafx iż-żieda li saret issa, imma jekk mhux sejjer żball għandkom €400 kull tliet xhur.

Din is-somma qiegħda tlaħħaq jew inkella taħsbu li għandha tkun iktar?

Rigward l-istudent's fare fejn għedtu biex il-Maltin ikunu jistgħu jiġu Għawdex, naqbel magħha u jalla jiġu iktar nies f'Għawdex.

Imma bl-istess argument tagħkom, student Malti għandu jkollu student fare biex mill-Belt imur il-Mosta, jew biex mill-Mosta jmur x'imkien ieħor?

Ħalli ngħid xi ħaġa fuq is-servizz ta' Sa Maison.

80% qalu li dan is-servizz ikun vijabbli, imma fuq din hemm problema.

L-ewwel nett, meta beda s-servizz - li beda għall-istudenti u għall-ħaddiema - kien ikun hemm vjaġġ filgħodu u ieħor filgħaxija.

Filgħodu kien qed jaħdem b'suċċess, imma l-vjaġġ ta' filgħaxija kien qed ikun vojt.

U hemmhekk kien hemm problema finanzjarja għax kien qed jaħdem b'telf kuljum.

Issa kull min jidħol għal servizz, irid jagħmel xi forma ta' qligħ.

Min kien jaqta' l-biljetti, kien jaqta' l-biljett għal Malta biss peress li stajt taqta' one way ukoll.

Issa kien hemm problema minħabba li għandek studenti li jibdew fid-9.00 a.m., ikun hemm min jibda fl-10.00 a.m. eċċ, u allura dawn ma' liema vjaġġ se jmorru?

Ħa jmorru kmieni biex ikollhom vjaġġ tajjeb u jaslu sagħtejn qabel?

L-istess ħaġa biex jiġu lura.

Hemm min jispiċċa fl-4.00 p.m., hemm min jispiċċa fit-3.00 p.m., għandek il-pustiera li jispiċċaw fis-2.00 p.m., u l-iskrivani jispiċċaw fl-4.00 p.m.

Rigward il-kontijiet tad-dawl u l-ilma, jkun tajjeb li wieħed jerġa' jispjegaha aħjar, għax jien rajtha xi ftit esaġerata l-istima ta' kemm jonfoq kull student Għawdxi għad-dawl u l-ilma.

Dwar id-diskriminazzjoni, 48% qed jgħidu li kien hemm xi tip ta' diskriminazzjoni, u allura xtaqt li kieku wieħed jelabora ftit dwar dan u jgħid x'tip ta' diskriminazzjoni qed ikun hemm.

(Interruzzjonijiet)

THE CHAIRMAN: Ir-risposti għal dawn il-mistoqsijiet mhux se tagħtuhomlna llum, imma nħalluhom għal laqgħa oħra.

IS-SUR RYAN MERCIECA: Ir-risposti kollha lesti .… Mela allura tibqax tistaqsi!

Jew nirrispondi, jew inkella tibqax tistaqsi u nista' nitlaq 'il barra!

Allura toqgħod tistaqsi u jien ma nirrispondix?!

(Interruzzjonijiet)

FREDERICK AZZOPARDI: Se ġġiegħlni nieqaf!

Jien jekk se tagħmilli mistoqsija rrid inwieġeb!

THE CHAIRMAN: Issa sar il-ħin.

Tista' tieħu nota tal-mistoqsijiet, u mbagħad tweġibhom bil-kwiet.

Jien qed ngħidlek hekk biex ikollkom l-opportunità li terġgħu tiġu tiltaqgħu ma' dan il-Kumitat.

(Interruzzjonijiet)

FREDERICK AZZOPARDI: Jien żewġ mistoqsijiet qosra fadalli.

Kellkom il-mistoqsija dwar il-problemi li qed iħabbtu wiċċhom magħhom l-istudenti Għawdxin.

Ipparagunajtu dawn il-problemi mal-problemi li qed isibu l-Maltin biex taraw jekk hemmx differenzi bejniethom?

Mistoqsija oħra hija dwar l-Unjoni Eropea peress li din ukoll issemmiet.

Intom qed tgħidu li kien hemm persentaġġ għoli ta' studenti li qalu li Malta setgħet ikkontribwixxiet.… Imma ħarġu xi ċifri fuqhiex u fejn morna ħażin?

IS-SUR RYAN MERCIECA: Fuq iċ-ċentru inti semmejt li kien hemm ċertu avvanzi; però, f'dawn l-aħħar snin ma tantx kien hemm daqshekk avvanzi, u l-issue tagħna hi fuq il-fatt li aħna nemmnu li għandu jkun hemm servizz aħjar f'dan iċ-ċentru, fosthom li nistgħu nagħmlu l-eżamijiet, li nistgħu nħallu l-assignments u nħallu l-kotba.

Issa dwar l-eżamijiet, wara din il-laqgħa se nibagħtilkom ir-rapporti il għamilna aħna tal-GUG ħalli tkunu tistgħu tanalizzawhom aħjar.

THE CHAIRMAN: Din l-informazzjoni għandha x'taqsam maċ-ċentru għal Għawdex?

U għandkom l-istess affarijiet fuq it-trasport ukoll?

IS-SUR RYAN MERCIECA: Iva, kollox hemm imniżżel u għamilna rapport ieħor.

THE CHAIRMAN: Mela ħalli ngħidilkom x'għandna bżonn, anke fuq dak li qed jgħid l-Onor.

Ibagħtulna dawn it-tip ta' evalwazzjonijiet biex, meta nibagħtu lil dawn l-awtoritajiet li se nistednuhom hawnhekk, nibagħtuhomlhom, flimkien ma' dan is-survey, ħalli meta jiġu hawnhekk ikollhom dawn it-tip ta' evalwazzjonijiet li huma aktar fattwali.

IS-SUR RYAN MERCIECA: Kien hemm 67% li qed jgħidu li joqogħdu Malta, u dan għaliex m'għandhomx il-possibilità li jagħmlu l-eżami tagħhom f'Għawdex.

Dawn l-istudenti jippreferu li l-ħin li jagħmlu biex joqogħdu jaqsmu bejn Malta u Għawdex jgħadduh jistudjaw u allura jibqgħu Malta.

Issa, jekk l-eżamijiet isiru f'Għawdex, nibdew naraw stampa oħra differenti.

Rigward il-mistoqsija fuq l-akkomodazzjoni, il-fatt li inti semmejt li kienu joqogħdu seba' persuni fl-appartament, ma jfissirx li hemm seba' persuni li qegħdin jikru.

Jista' jkun hemm missier ta' student jew ta' żewġ studenti li jixtri appartament.

It-tfal tiegħu se joqogħdu fih bla ħlas, u l-ħamsa l-oħra jikru.

FREDERICK AZZOPARDI: Din iċċarat il-punt kollu.

IS-SUR RYAN MERCIECA: Rigward l-istudent's fare, jiddispjaċini ma fhimtx il-punt tiegħek, imma aħna semmejnih bħala mezz biex inqajmu lil Għawdex.

Jekk jien se nħeġġeġ lil sħabi jitilgħu Għawdex għal matul il-weekend, dawn aktar se jitħajjru jekk iħallsu €1.15 bħalma nħallas jien.

Issa rigward ir-rifużjoni, irrid ngħid li r-r-rifużjoni tal-vapur neħduh, imma nerġa' ngħid li l-issue tal-istudent's fare ma kenitx fuq ir-rifużjoni tal-vapur, imma bħala xi ħaġa li biha nistgħu nqajmu l-ekonomija ta' Għawdex.

Fuq iż-żieda kif diġà għedt inti, ma nistax ngħidlek jekk huwiex biżżejjed jew le, għax jien nista' nitkellem biss fuqi personali.

Dan kulħadd għandu l-ħajja tiegħu, u jrid ikun hu li jara jekk din iż-żieda kenitx biżżejjed jew le.

Il-fatt li kien hemm żieda, u li din iż-żieda għaqqdet fiha l-vapur u ġiet rounded up, aħna napprezzawha.

Imma ma nistax ma ngħidx li dik ukoll kienet proposta li ressaqniha aħna.

Fuq Sa Maison, fejn inti għedt għax filgħodu jaħdem u filgħaxija le, jiena staqsejt fuqha u bażikament il-problema kienet waħda ta' mismanagement.

Fil-fatt, filgħodu kienu jitilgħu, imma mbagħad il-vjaġġ ta' filgħaxija ma kienx ikun fil-ħin li n-nies jeħilsu mix-xogħol tagħhom.

U allura li tista' tagħmel hu li tagħmel l-on-line booking, fejn wieħed jista' jibbukkja l-vapur li jixtieq imur lura bih.

B'hekk min qed jimmaniġġja jkun jista' jara kemm għandu nies, u f'liema ħin jixtiequ li jitlaq il-vapur.

(Interruzzjonijiet) Dik hija kwestjoni oħra.

Personalment nemmen li l-Gozo Channel mhuwiex qiegħed hemm għall-business, imma huwa servizz soċjali.

JUSTYNE CARUANA: Il-Gozo Channel dejjem ġie deskritt bħala servizz soċjali għall-Għawdxin.

Dan kien jgħidu Anton Tabone, u jien dik dejjem emmintha.

IS-SUR RYAN MERCIECA: Issa fuq id-dawl u l-ilma, inti għedt li fl-opinjoni tiegħek iċ-ċifri mhumiex ċari jew mhumiex korretti, imma huma l-istudenti li jagħżlu.

Aħna m'għedna lil ħadd biex jagħżel.

Jekk huma jħossu li għandhom iħallsu €100 dawl u ilma fix-xahar, għandhom kull dritt li jħallsuhom.

Fuq id-diskriminazzjoni, diġà tajna eżempji, u wara din il-laqgħa se nibagħtu e-mail lill-membri tagħna ħalli nistaqsuhom jgħidulna huma x'tip ta' diksriminazzjoni sofrew ħalli waqt il-laqgħa li ġejja niġu bil-lista kif tlabtuna.

Rigward il-problemi tal-Maltin, nuri s-solidarjetà tiegħi magħhom, imma mhuwiex dak l-iskop tal-GUG.

Għall-istudenti Maltin hemm il-Kunsill Studenti Università li qiegħed hemmhekk għall-istudenti kollha.

Rigward l-Unjoni Ewropea, naħseb li kulħadd għandu l-opinjoni tiegħu, kulħadd għandu għajnejn biex jara u kulħadd jista' jqabbel x'ġara f'Malta u x'ġara f'Għawdex.

THE CHAIRMAN: Il-laqgħa tintemm hawnhekk.

Nitlobkom tagħmlu kuntatt mal-Iskrivan tal-Kumitat biex tagħtuna d-dati meta huwa l-aħjar għalikom biex nagħmlu laqgħa oħra.

Jekk tridu li niltaqgħu filgħodu, aħna nkunu nistgħu nagħmlu hekk, naturalment jekk il-membri ta' dan il-Kumitat ikunu disposti.

Agħtuna l-pariri tagħkom x'ħin tkunu tistgħu tiġu intom, imma żommu quddiem għajnejkom li filgħodu jew wara nofsinhar ikun aħjar għall-awtoritajiet u Ministeri li se nistiednu.

Mela nipprovaw nagħmluha wara nofsinhar.

Grazzi.

Fid-09.15 p.m., il-Kumitat aġġorna għal data li kellha titħabbar iktar tard.


KUMITAT PERMANENTI DWAR L-AFFARIJIET SOĊJALI

LAQGĦA NRU 127

It-Tlieta, 24 ta' April, 2012

Il-Kumitat Permanenti dwar l-Affarijiet Soċjali ltaqa' fil-Palazz, il-Belt Valletta, fis-7.30 p.m.

L-Onor Edwin Vassallo, President tal-Kumitat, ippresieda.

Il-President tal-Kumitat qal it-talba.

Il-Minuti tal-Laqgħa Nr.

126 li saret nhar it-Tlieta 20 ta' Marzu 2012 ġew konfermati.

PREŻENTAZZJONI TAS-SURVEY "L-ISTUDENT GĦAWDXI U L-FUTUR TIEGĦU" MILL-gRUPP uNIVERSITARJI GĦAWDXIN

Il-Kumitat stieden lis-Sur Ryan Mercieca President u membri oħra tal-Grupp Universitarji Għawdxin sabiex jippreżentaw survey li kien mogħti lil studenti Għawdxin.

Is-Sur Ryan Mercieca ppreżenta lill-Kumitat:

Il-Kumitat issuġġerixxa li dan is-survey flimkien ma' rapporti oħra li saru mill-Grupp Universitarji Għawdxin jintbagħtu lil numru ta' awtoritajiet sabiex imbagħad issir laqgħa oħra fejn jiġu mistiedna wkoll rappreżentanti minn dawn l-awtoritajiet.

Il-membri qablu ma' dan is-suġġeriment.

Wara kien hemm diskussjoni.

Fid-09.15 p.m. il-Kumitat aġġorna għal data li kellha titħabbar iktar tard.

SKRIVAN TAL-KUMITAT

PRESIDENT TAL-KUMITAT

Proceedings, agenda, minutes and transcripts of the parliamentary committees docx


IL-ĦDAX-IL PARLAMENT

KUMITATI TAL-KAMRA TAD-DEPUTATI

AVVIŻ

Laqgħa Nru. 128

Il-Ħamis, 26 ta' April, 2012

L-Onor Edwin Vassallo, President tal-Kumitat dwar l-Affarijiet Soċjali javża li l-Kumitat se jiltaqa' nhar il-Ħamis, 26 ta' April, 2012 fis-2:30 p.m. fil-Kamra tal-Kumitati fil-Palazz il-Belt b'din l-aġenda:-

Laqgħa ma' Delegazzjoni tal-European Commission against Racism and Intolerance (ECRI).

Affarijiet oħra.


(Rapport Uffiċjali u Rivedut)

Il-ĦDAX-IL PARLAMENT

Laqgħa Nru. 128

Il-Ħamis 26 ta' April, 2012

Stampat fl-Uffiċċju tal-Iskrivan

Prezz €2.50

IL-ĦDAX-IL PARLAMENT

Laqgħa Nru. 128

Il-Ħamis 26 ta' April, 2012

Il-Kumitat iltaqa' fil-Palazz, il-Belt Valletta, fis-02:30 p.m.

Il-Minuti tal-Laqgħa Nru. 124 li saret nhar il-Ħamis, l-1 ta' Marzu, 2012 ġew ikkonfermati.

LAQGĦA MAD-DELEGAZZJONI TAL-eUROPEAN COMMISSION AGAINST RACISM AND INTOLERANCE (ECRI)

THE CHAIRMAN (Onor. Edwin Vassallo): Fuq l-aġenda tal-lum għandna l-laqgħa mad-delegazzjoni tal-European Commission Against Racism and Intolerance (ECRI).

Nibda mill-ewwel billi ngħidilkom li għandna talba mid-delegazzjoni tal-European Commission Against Racism and Intolerance sabiex din il-laqgħa tkun in camera u ma tiġix recorded.

Ovvjament dan ifisser li ma jkollniex transcription ta' dak li ntqal.

Hawn qbil ma' din it-talba?

Mela din it-talba hija approvata, u għalhekk nistgħu nitfu l-apparat tar-recording.

Fit-3.30 p.m., il-Kumitat aġġorna għal data li kellha titħabbar iktar tard.


KUMITAT PERMANENTI DWAR L-AFFARIJIET SOĊJALI

LAQGĦA NRU 128

Il-Ħamis, 26 ta' April, 2012

Il-Kumitat Permanenti dwar l-Affarijiet Soċjali ltaqa' fil-Palazz, il-Belt Valletta, fis-2.30 p.m.

L-Onor Edwin Vassallo, President tal-Kumitat, ippresieda.

Dr Elaine Birmingham, Research Analyst mal-Kumitat dwar l-Affarijiet Soċjali, kienet preżenti għal din il-laqgħa.

Il-President tal-Kumitat qal it-talba.

Il-Minuti tal-Laqgħa Nr.

124 li saret nhar Il-Ħamis, l-1 ta' Marzu, 2012 ġew konfermati.

Fuq talba mid-delegazzjoni din il-laqgħa saret in camera u ma ġietx recorded.

Kien hemm qbil ma' din it-talba u għalhekk intfew il-microphones.

Id-delegazzjoni tal-ECRI kienet magħmula minn dawn in-nies;

Wara kien hemm diskussjoni.

Fit-3.30 p.m. il-Kumitat aġġorna għal data li kellha titħabbar iktar tard.

SKRIVAN TAL-KUMITAT

PRESIDENT TAL-KUMITAT


LAQGĦA NRU 129

It-Tlieta, 08 ta' Mejju, 2012

Il-Kumitat Permanenti dwar l-Affarijiet Soċjali ltaqa' fil-Palazz, il-Belt Valletta, fis-7.25 p.m.

Il-President tal-Kumitat qal it-talba.

Il-Minuti tal-Laqgħa Nr.

127 li saret nhar It-Tlieta, 24 ta' April, 2012 ġew konfermati.

Il-Minuti tal-Laqgħa Nr.

128 li saret nhar il-Ħamis, 26 ta' April, 2012, fejn il-Kumitat iltaqa' mad-delegazzjoni tal-ECRI, ma ġewx konfermati.

L-Onor.

Carmelo Abela ssuġġerixxa li laqgħat ma' delegazzjonijiet barranin ma jkunux meqjusa bħala laqgħat formali tal-Kumitat Permanenti dwar l-Affarijiet Soċjali imma jkunu meqjusa bħala laqgħat informali mingħajr il-ħtieġa li jittieħdu l-Minuti.

Iċ-Chairman qabel ma' dan is-suġġeriment u ħa d-deċiżjoni li l-Minuti ta' din il-laqgħa ma jiġux konfermati u li laqgħat futuri ma' delegazzjonijiet barranin jiġu meqjusa bħala laqgħat informali.

Iċ-Chairman informa lill-Kumitat li kien irċieva din il-korrispondenza:

Dok 165 Ittra mingħand l-Imħallef Franco Depasquale, Chairman tal-Bord tal- Pulizija, datata 20 ta' Marzu, 2012.

Ma' din l-ittra ntbagħat rapport li jkopri l-ħidma tal-bord għal matul is-sena 2010.

Dok 166 Note Verbale mingħand il-Ministeru tal-Affarijiet Barranin datata 2 ta' Frar, 2012.

F'din in-note verbale saret talba minn delegazzjoni Ġermaniża magħmula minn 13-il membru tal-Parlament tal-Istat tal-Bavaria (Landtag) li xtaqu jiltaqgħu mal-Kumitat Permanenti dwar l-Affarijiet Soċjali, bit-tema prinċipali tkun l-Immigrazzjoni Illegali.

Iċ-Chairman talab li apparti l-membri tal-Kumitat Permanenti dwar l-Affarijiet Soċjali jkunu preżenti wkoll għal din il-laqgħa mad-delegazzjoni Ġermaniża l-membri li jifformaw parti mill-ad hoc Committee on Irregular Immigration.

Dok 167 Iċ-Chairman poġġa fuq il-Mejda tal-Kamra t-tmien rapport tal-11-il leġislatura ntitolat "Lejn Aktar Sigurtà u Bon Ordni f'Paceville".

DISKUSSJONI U APPROVAZZJONI TAL-GĦAXAR RAPPORT TAL-KUMITAT dwar l-Affarijiet Soċjali intitolat "Vjolenza Domestika."

Iċ-Chairman beda jaqra dan ir-rapport imħejji minn Dr Elaine Birmingham, Research Analyst mal-Kumitat dwar l-Affarijiet Soċjali, u fejn kien meħtieġ iddaħħlu l-emendi proposti mill-membri tal-kumitat wara li kien hemm qbil.

Wara kien hemm diskussjoni.

Id-diskussjoni fuq dan ir-rapport ma spiċċatx u se titkompla f'laqgħa li titħabbar aktar tard.

Fit-20.15 p.m. il-Kumitat aġġorna għal data li għandha tiġi kkomunikata iktar tard.

SKRIVAN TAL-KUMITAT

PRESIDENT TAL-KUMITAT


IL-ĦDAX-IL PARLAMENT

KUMITATI TAL-KAMRA TAD-DEPUTATI

KUMITAT PERMANENTI DWAR IX-XOGĦOL TAL-KAMRA

AVVIŻ

Laqgħa Nru. 51

It-Tnejn, 30 ta' April 2012 fis-7.30 pm

L-iSpeaker, President tal-Kumitat Permanenti dwar ix-Xogħol tal-Kamra, javża li l-Kumitat se jiltaqa' nhar it-Tnejn, 30 ta' April 2012 fis-7.30 pm fil-Kamra tal-Kumitati fil-Palazz il-Belt, b'din l-aġenda:

Xogħol tal-Kamra

Affarijiet oħra

25 ta' April 2012 SKRIVAN TAL-KAMRA


IL-ĦDAX-IL PARLAMENT

LAQGĦA NRU.

It-Tnejn, 30 ta' April 2012

Il-Kumitat Permanenti dwar ix-Xogħol tal-Kamra ltaqa' fil-Palazz, il-Belt Valletta, fis-7.45p.m.

PREŻENTI

Il-Ministru tal-Intern u Affarijiet Parlamentari, l-Onor David Agius, l-Onor Frederick Azzopardi, l-Onor Anġlu Farrugia u l-Onor Joe Mizzi.

Il-Viċi Prim Ministru u Ministru tal-Affarijiet Barranin, l-Onor Franco Debono u l-Onor Joseph Falzon kienu wkoll preżenti.

Il-minuti tal-laqgħa 49 li saret fis-27 ta' Frar 2012 u l-minuti tal-laqgħa 50 li saret fis-6 ta' Marzu 2012 ġew konfermati.

L-iSpeaker informa lill-Kumitat li huwa kien irċieva talba mill-Public Broadcasting Services, mill-media.linkcommunications u ONE News biex jiffilmjaw l-ewwel parti tal-laqgħa.

Il-permess ingħata.

XOGĦOL TAL-KAMRA

Mr Speaker informa lill-Kumitat li fuq l-agenda ma kienx hemm il-kontinwazzjoni tad-diskussjoni dwar l-Ombudsplan 2012 minħabba li ma kienx possibbli għall-Ombudsman li jkun preżenti.

Il-Ministru tal-Intern u Affarijiet Parlamentari informa lill-Kumitat li aktar kmieni fil-plenarju kien beda jiġi diskuss l-Abbozz ta' Liġi li jemenda l-Att dwar il-Kunsill Malti għall-Iżvilupp Ekonomiku u Soċjali – Abbozz 110 - u li skond ftehim milħuq fl-istess seduta dan l-Abbozz kellu jgħaddi mill-istadji tiegħu kollha dakinhar stess.

F'każ li d-diskussjoni ma tkunx konkluża sal-ħin tal-interruzzjoni tax-xogħol tal-Kamra, il-Kumitat qabel li din tkompli sad-9.30 pm u li jekk ikun hemm bżonn, l-Abbozz ikompli jiġi diskuss fis-seduta li jmiss, ta' nhar l-Erbgħa, 2 ta' Mejju 2012.

Il-Kumitat qabel ukoll li l-ħin tal-aġġornament, li dakinhar kien allokat għall-Oppożizzjoni, kellu jittieħed fis-seduta li jmiss.

Il-Ministru tal-Intern u Affarijiet Parlamentari qal li peress li l-Ministru tal-Finanzi, l-Ekonomija u Investiment kien se jkun imsiefer biex jattendi għal laqgħa urġenti tal-ECOFIN, fis-seduta ta' nhar l-Erbgħa, 2 ta' Mejju 2012 kellha tkompli d-diskussjoni fuq it-Tieni Qari tal-Abbozz ta' Liġi li Jimplimenta Miżuri tal-Estimi – Abbozz 94.

Qal ukoll li t-Tnejn u t-Tlieta, 7 u 8 ta' Mejju 2012 kellha tiġi diskussa u konkluża d-diskussjoni fuq ir-Riżoluzzjoni dwar trasferiment ta' proprjetà lil Malita Investments PLC, u li fis-seduta li se ssir nhar l-Erbgħa, 9 ta' Mejju 2012 filgħodu, kellha tkompli d-diskussjoni fuq it-Tieni Qari tal-Abbozz 94 sal-ħin tal-interruzzjoni tax-xogħol meta jittieħdu d-divisions li jistgħu jintalbu fuq il-voti dwar l-Abbozz 94 u r-Riżoluzzjoni msemmija.

L-Onor Anglu Farruiga u l-Onor Joe Mizzi qalu li l-Oppożizzjoni mhix qiegħda taqbel mal-programm tax-xogħol tal-Kamra kif propost mill-Ministru peress li kienet għadha ma ġietx allokata data għad-diskussjoni dwar il-Mozzjoni 280 imressqa mill-Onor Jose' Herrera u l-Onor Michael Falzon dwar riforma fis-setturi tal-ġustizzja u l-intern, u dwar il-Mozzjoni 301 imressqa mill-Onor George Vella u l-Onor Luciano Busuttil dwar ir-Rappreżentant Permanenti ta' Malta għall-Unjoni Ewropea.

Bil-permess tal-Kumitat, il-Viċi Prim Ministru u Ministru tal-Affarijiet Barranin qal li xtaq jitkellem dwar il-Mozzjoni 280 u ppropona li d-diskussjoni fuq din il-mozzjoni tibda fl-4 ta' Ġunju 2012.

Dwar il-Mozzjoni 301, il-Ministru tal-Intern u Affarijiet Parlamentari qal li kif diġà ġie mħabbar, għandha ssir laqgħa tal-Kumitat Permanenti dwar l-Affarijiet Barranin u Ewropej biex is-Sur Richard Cachia Caruana, Rappreżentant Permanenti ta' Malta għall-Unjoni Ewropea, ikollu l-opportunità jirrispondi għad-domandi li jsirulu mill-Membri tal-istess Kumitat.

L-Onor Joe Mizzi qal li l-Oppożizzjoni ma kelliex oġġezzjoni li ssir din il-laqgħa tal-Kumitat Permanenti dwar l-Affarijiet Barranin u Ewropej, però riedet ftehim dwar meta se jiġu diskussi kif ukoll dwar meta se jiġu mqiegħda għall-vot il-Mozzjonijiet 280 u 301.

Il-Viċi Prim Ministru u Ministru tal-Affarijiet Barranin qal li l-Gvern kien lest li jasal għal ftehim dwar in-numru ta' seduti li għandhom jiġu allokati għad-diskussjoni tal-Mozzjoni 280 wara li din tibda fl-4 ta' Ġunju 2012; kif ukoll għad-diskussjoni tal-Mozzjoni 301 li kellha tibda mhux aktar tard minn ġimgħa wara li jispiċċa d-dibattitu dwarha fil-Kumitat Permanenti dwar l-Affarijiet Barranin u Ewropej.

Bil-permess tal-Kumitat, l-Onor Franco Debono għamel rimarki dwar l-aġġornament tal-Ordnijiet Permanenti tal-Kamra u dwar il-programm tax-xogħol tal-Kamra.

Huwa rrefera wkoll għall-Mozzjoni 288 li ppreżenta huwa stess dwar il-finanzjament tal-partiti li għadha pendenti.

Wara li indirizza l-punti mqajma mill-Onor Debono, il-Viċi Prim Ministru u Ministru tal-Affarijiet Barranin qal li minbarra l-Mozzjoni 280 u 301 hemm żewġ mozzjonijiet oħra dwar il-Fiscal Compact u l-European Stability Mechanism li huwa importanti li jiġu diskussi.

L-Onor Anġlu Farrugia qal li d-data tal-4 ta' Ġunju 2012 biex tiġi diskussa l-Mozzjoni 280 kienet inaċċettabbli u nsista li l-mozzjoni tiġi diskussa jew fid-9 ta' Mejju 2012 jew f'data oħra fil-qrib.

Huwa ġibed l-attenzjoni tal-Kumitat li l-maġġoranza fil-Parlament kienet favur li din il-mozzjoni tiġi diskussa b'mod immedjat.

L-Onor Mizzi ppropona li l-Parlament jiltaqa' filgħodu u filgħaxija kif ukoll il-Ħamis biex ikun jista' jgħaddi l-programm kollu ta' xogħol li għandha quddiema l-Kamra u biex il-Mozzjoni 280 tkun tista' tiġi diskussa anke fl-10 ta' Mejju 2012.

Huwa qal li b'hekk tkun qiegħda tiġi rispettata l-ogħla istituzzjoni tal-pajjiż peress li teżisti maġġoranza parlamentari li taqbel li din id-diskussjoni ssir immedjatament.

Il-Viċi Prim Ministru u Ministru tal-Affarijiet Barranin qal li filwaqt li trid titħalla l-libertà li kulħadd jista' jitkellem fuq il-Mozzjonijiet 280 u 301 għandu jkun hemm skeda ta' seduti maqbula bejn iż-żewg naħat li tkun raġonevoli.

Mr Speaker ippropona liż-żewġ naħat biex jikkonsidraw il-possibilità li l-Mozzjoni 280 tiġi diskussa fit-23 ta' Mejju 2012.

Fit-8.33 pm il-Kumitat ġie sospiż u rriżuma fid-9.10 pm.

Il-Viċi Prim Ministru u Ministru għall-Affarijiet Barranin informa lill-Kumitat li min-naħa tal-Gvern, il-proposta ta' Mr Speaker kienet aċċettabbli.

Żied jgħid li l-Gvern kien lest ukoll li jasal għal ftehim dwar in-numru ta' seduti li għandhom jiġu allokati, bil-vot fuq il-Mozzjoni 280 ma jitteħidx aktar tard mit-30 ta' Mejju 2012.

L-Onor Joe Mizzi qal li huwa l-vot li għandu jittieħed fit-23 ta' Mejju 2012 u f'dan is-sens ippropona li fuq il-Mozzjoni 280 il-Kamra tiltaqa' it-Tnejn, it-Tlieta u l-Erbgħa, 21, 22 u 23 ta' Mejju 2012 filgħodu u filgħaxija, u li jekk ikun hemm bżonn jiġi diskuss xi item ieħor matul dik il-ġimgħa, il-vot fuq il-Mozzjoni 280 jittieħed il-Ħamis, 24 ta' Mejju 2012.

Huwa għamel proposta oħra li d-diskussjoni tkun maqsuma fuq żewġ seduti, waħda filgħodu u oħra filgħaxija, nhar l-Erbgħa, 23 ta' Mejju 2012 bil-vot jittieħed dakinhar stess.

L-Onor Anġlu Farrugia żied jgħid li l-Oppożizzjoni qiegħda taċċetta l-proposta ta' Mr Speaker bil-kundizzjoni li l-vot jittieħed fit-23 ta' Mejju 2012.

Mr Speaker ġibed l-attenzjoni tal-Kumitat li fl-interess tad-demokrazija parlamentari, huwa importanti ħafna li jintlaħaq ftehim dwar meta se ssir id-diskussjoni fuq dawn il-mozzjonijiet.

L-Onor David Agius ippropona li kif inhi l-konswetudni tal-Kumitat, il-Whips jikkonsultaw mal-gruppi parlamentari rispettivi tagħhom biex jaraw kemm għandhom kelliema sabiex imbagħad, flimkien mal-iSpeaker, jipprovaw joqorbu viċin id-data tat-23 ta' Mejju 2012.

Mr Speaker ippropona li l-Kumitat Permanenti dwar ix-Xogħol tal-Kamra jerġa' jiltaqa' nhar l-Erbgħa, 2 ta' Mejju 2012 biex jagħti żmien liż-żewg naħat jikkonsultaw mal-gruppi parlamentari tagħhom bl-iskop li jintlaħaq qbil dwar data meta tingħalaq id-diskussjoni fuq il-Mozzjoni 280.

Dwar il-Mozzjoni 301 il-Ministru tal-Intern u Affarijiet Parlamentari ppropona li l-Kumitat Permanenti dwar l-Affarijiet Barranin u Ewropej jibda jiltaqa' nhar it-Tnejn, 14 ta' Mejju 2012 u li mhux aktar tard minn ġimgħa wara li l-Kumitat jikkonkludi x-xogħol tiegħu, il-mozzjoni titressaq fil-plenarju.

L-Onor Joe Mizzi insista li għandu jkun hemm qbil dwar in-numru ta' laqgħat u qal li mingħajr ma kien qiegħed jintrabat, kien qed jipproponi li l-Kumitat Permanenti dwar l-Affarijiet Barranin u Ewropej jiltaqa' nhar it-Tnejn u Tlieta, 14 u 15 ta' Mejju 2012 u li d-diskussjoni u l-vot fil-plenarju jittieħdu nhar l-Erbgħa, 16 ta' Mejju 2012.

Huwa informa lill-Kumitat li kien se jikkonsulta dwar dawn id-dati mal-grupp parlamentari tiegħu.

Il-Viċi Prim Ministru u Ministru tal-Affarijiet Barranin qal li għalissa lanqas huwa ma kien f'pożizzjoni li jaqbel mad-dati proposti u li din il-kwestjoni kellha tkompli tiġi diskussa fil-laqgħa tal-Kumitat Permanenti dwar ix-Xogħol tal-Kamra ta' nhar l-Erbgħa, 2 ta' Mejju 2012.

Fid-9.28 pm il-Kumitat aġġorna għal nhar l-Erbgħa, 2 ta' Mejju 2012 fis-6.30 pm.

SKRIVAN TAL-KAMRA